qundao/data-zh-poetry huggingface dataset:
次韵益修四弟
作者：黄庭堅
朝代：宋

霜晚菊未花，節物亦可嘉。
欣欣登高侶，畏雨占暮霞。
楚人醖菉豆，輕碧自相誇。
老夫不舉酒，嚥嗽鳴兩車。
良辰與美景，客至但成嗟。
次韵知命入青原山口
作者：黄庭堅
朝代：宋

坑路羊腸繞，稻田棋局方。
林間塔餘寸，風外竹斜行。
吠客犬反走，驚人鳥坌忙。
山形與祖印，岑絕兩相當。
次韵知命永和道中
作者：黄庭堅
朝代：宋

靈骨閟金鏁，梵宮超玉繩。
道人住香火，獨先開浄行。
呼船久無人，月沉河漢傾。
虛舟不受怒，故在蓼灘橫。
次韵石七三六言七首·其一
作者：黄庭堅
朝代：宋

從來不似一物，妄欲貫穿九流。
骨硬非黄閤相，眼青見白蘋洲。
次韵石七三六言七首·其七
作者：黄庭堅
朝代：宋

欲行水遶山圍，但聞鯤化鵬飛。
女憂鬢髮盡白，兄歎江船未歸。
次韵石七三六言七首·其三
作者：黄庭堅
朝代：宋

萬里草荒先壟，六年蟲蠹羣經。
老喜寬恩放去，心似驚波不停。
次韵石七三六言七首·其二
作者：黄庭堅
朝代：宋

生涯一九節筇，老境五十六翁。
不堪上補黼黻，但可歸教兒童。
次韵石七三六言七首·其五
作者：黄庭堅
朝代：宋

幽州已投斧柯，崇山更用憂何。
且喜龔鄒冠豸，又聞張董上坡。
次韵石七三六言七首·其六
作者：黄庭堅
朝代：宋

看著莊周枯槁，化爲胡蝶翾輕。
人見穿花入柳，誰知有體無情。
次韵石七三六言七首·其四
作者：黄庭堅
朝代：宋

爲君試講古學，此事可牋天公。
君看花梢朝露，何如松上霜風。
次韵秋郊晚望
作者：黄庭堅
朝代：宋

道同一指馬，心解廢耳目。
短生行衰謝，黄落看草木。
無懷世不知，有酒客可速。
誰能縛詩書，閉門抱羈獨。
披襟臨江臯，萬籟發空谷。
風力斜雁行，山光森雨足。
壁蟲先知寒，機織日夜促。
居人思行人，裘褐誰結束。
行人喜歸來，邂逅天從欲。
可奈甑生塵，嚴霜凍杞菊。
次韵秦少章晁適道贈答詩
作者：黄庭堅
朝代：宋

二子論文地，陰風雪塞廬。
寧穿東郭履，不遺子公書。
士固難推挽，時聞有詔除。
負暄真得計，獻御恐成疏。
次韵秦覯過陳無己書院觀鄙句之作
作者：黄庭堅
朝代：宋

陳侯大雅姿，四壁不治第。
碌碌盆盎中，見此古罍洗。
薄飯不能羹，牆陰老春薺。
惟有文字性，萬古抱根柢。
我學少師承，坎井可窺底。
何因蒙賞味，相享當牲醴。
試問求志君，文章自有體。
玄鑰鎖靈臺，渠當爲君啟。
次韵稚川
作者：黄庭堅
朝代：宋

平生萬里興，斂退著寸尺。
向來類竊鈇，少日已爭席。
曩過招提飯，愜當易爲適。
食鮭如舉士，名下無遺索。
談餘天雨花，茶罷風生腋。
誰言塵土中，有此坐上客。
言前傾許可，胸次開堛塞。
同是蠹魚癡，還歸理編冊。
長安千門雪，蟹黄熊有白。
更約載酒行，無爲守岑寂。
次韵章禹直開元寺觀畫壁兼簡李德素
作者：黄庭堅
朝代：宋

丹青古藏壁，風雨飽侵食。
拂塵開藻鑒，志士淚霑臆。
靈山遠飛來，不可以智測。
龍神湛回向，擁衛立劍戟。
依稀吳生手，旌旆略可識。
鴻濛插樓殿，毫髮數動植。
廣林瞻二聖，有衆拱萬億。
飛行湊六合，攬取著一席。
人人開生面，絕妙推心得。
李侯天機深，指點目所及。
三生石上夢，天樂鳴我側。
幽尋前日事，晦明忽復易。
章生南溟鵬，籠檻鎖六翮。
能同寂寞遊，濁酒聊放適。
西風葉蕭蕭，蟋蟀依牆壁。
家無萬金産，四鄰碪聲急。
藜羹傲鼎食，藍縷亦山立。
並船有歌姝，粉白眉黛黑。
期公開顔笑，醉語雜翰墨。
不須談俗事，秖令人氣塞。
次韵章禹直魏道輔贈答之詩
作者：黄庭堅
朝代：宋

我老倦多故，心期馬少游。
願爲春眠蠶，吐絲自綢繆。
翩翩魏公子，閱世無全牛。
吹噓鼓萬物，領袖傾九流。
昨來懷白璧，往撼西諸侯。
中丞文武將，良非衛霍侔。
誓開河源地，畫作禹貢州。
壯士捐軀死，鯨鯢尚吞舟。
客心無一寸，草食隨百憂。
故人道舊語，末路非前籌。
重來滕王閣，楓葉江上秋。
章子飽徑術，賦詩如曹劉。
太學得虛名，權勢殊未尤。
禍機發無妄，對吏抵搶頭。
遇逢椎鼓赦，帝澤萬邦休。
章江三年拘，解裝買莫愁。
麗姬泣又悔，生故難豫謀。
邂逅識面晚，困窮理相收。
夜語倒樽酒，參旌偃風旒。
兩公但取醉，古今共高丘。
次韵答任仲微
作者：黄庭堅
朝代：宋

伯氏文章足起家，雁行唯我乏芳華。
不堪黄綬腰銅印，只合清江把釣車。
縮項魚肥炊稻飯，扶頭酒熟卧蘆花。
吳兒何敢當倫比，或有離騷似景差。
次韵答任仲微
作者：黄庭堅
朝代：宋

邂逅相逢講世盟，諸任尊行各才名。
交情吾子如棠棣，酒椀今秋對菊英。
高論生風摇麈尾，新詩擲地作金聲。
文章學問嗟予晚，深信前賢畏後生。
次韵答叔原會寂照房呈稚川
作者：黄庭堅
朝代：宋

客愁非一種，歷亂如蜜房。
食甘念慈母，衣綻懷孟光。
我家猶北門，王子渺湖湘。
寄書無雁來，衰草漫寒塘。
故人哀王孫，交味耐久長。
置酒相暖熱，愜于冬飲湯。
吾儕癡絕處，不減顧長康。
得閒枯木坐，冷日下牛羊。
坐有稻田衲，頗薰知見香。
勝談初亹亹，脩綆汲銀牀。
聲名九鼎重，冠蓋萬夫望。
老禪不掛眼，看蝸書屋梁。
韵與境俱勝，意將言兩忘。
出門事衮衮，斗柄莫昂昂。
月色麗雙闕，雪雲浮建章。
苦寒無處避，惟欲酒中藏。
次韵答和甫盧泉水三首·其一
作者：黄庭堅
朝代：宋

初侯不能六尺長，少日結交皆老蒼。
勢利不可更炎凉，解纓從我濯滄浪。
與君論心松柏香，何爲獨憶盧泉之上多綠楊。
盧泉如練照秋陽，泉上之人猶謗傷。
此邦雖陋有佳士，勿厭風沙吹茫茫。
願君不負上池水，囊中探丸起人死。
次韵答和甫盧泉水三首·其三
作者：黄庭堅
朝代：宋

舍後鐘梵爐煙長，舍前簾影竹蒼蒼。
事親煖席扇枕凉，中有一士鬢蒼浪。
同心之言蘭麝香，與遊者誰似姓楊。
朝發枉渚夕辰陽，懷瑾握瑜秪自傷。
東有濁河西清漳，胡爲搔頭盧泉思茫汒。
清明在躬不在水，此曹狡獪可心死。
次韵答和甫盧泉水三首·其二
作者：黄庭堅
朝代：宋

盧泉之木百尺長，下蔭泉色如木蒼。
蘋風荷雨洒面凉，倒影摇蕩天滄浪。
網登錦鱗蒲荇香，何以貫之柳與楊。
古來希價入咸陽，貪功害能相中傷。
君今已出紛爭外，但思煙波春渺茫。
奉親安樂一杯水，盧泉之濱可忘死。
次韵答堯民
作者：黄庭堅
朝代：宋

君聞蘇公詩，疾讀思過半。
譬如聞韶耳，三月忘味歎。
我詩豈其朋，組麗等俳玩。
不聞南風絃，同調廣陵散。
鶴鳴九天上，肯作家雞伴。
晁子但愛我，品藻私月旦。
官閒樂相從，梨栗供杯案。
門靜鳥雀嬉，花深蜂蝶亂。
忽蒙加禮貌，齋戒事搢盥。
問大心更小，意督詞反緩。
君材于用多，舞選弓矢貫。
聰明回自照，勝己果非懦。
我如相繪事，素質施朽炭。
古來得道人，非獨大庭館。
晁子已不疑，冬寒春自暖。
繫表知藥言，擇友得荀粲。
次韵答宗汝爲初夏見寄
作者：黄庭堅
朝代：宋

官蛙無時休，不知憂復樂。
夕暉半規黄，冉冉納暮壑。
鳥棲松隕花，風下竹解籜。
南箕與北斗，磊磊貫纓絡。
懷我鄰邦友，賢義本不薄。
箕斗常相望，江含霧冥漠。
忽烹雙鯉魚，中有初夏作。
詩詞清照眼，明月麗珠箔。
閒出句崛奇，芙蕖依綠蒻。
雄辨簡色空，韓盧逐東郭。
終篇談不二，自脫世纏縛。
此道久陸沉，喜公勤博約。
盈籠惠石芝，烏皮剝猿玃。
野人烹嘉蔬，回首葵莧惡。
勸鹽殊未工，追呼聯纆索。
聞君欲課最，豈有不龜藥。
我民六萬戶，過半客棲泊。
棘端可沐猴，且願觀其削。
官符晝夜下，朝播責暮穫。
射利者誰其，登隴彎繁弱。
昨聞數邦貢，曲禮賦三錯。
恭惟廊廟上，獻納及新瘼。
繡衣城南來，免冠謝公怍。
歸乘下澤車，絕意麒麟閣。
田園蒙帝力，仰以萬壽酢。
公材橫太阿，越砥斂霜鍔。
智囊無遺漏，膽量包空廓。
行當治狀聞，雄飛上碧落。
我材甚不長，有地愧槃礴。
平陸非距心，滕薛困公綽。
看人取卿相，妄意亦饞嚼。
終不作湘纍，憔悴吟杜若。
一心思傾寫，何時叩扃鑰。
次韵答少章聞雁聽雞二首·其一
作者：黄庭堅
朝代：宋

平生絕少分甘處，身要從師萬事忘。
霜雁叫羣傾半枕，夢回兄弟綵衣行。
次韵答少章聞雁聽雞二首·其二
作者：黄庭堅
朝代：宋

朝士聞雞常半途，朱門擁被不關渠。
秦郎五起聽三唱，殘燭貪傳未見書。
次韵答常甫世弼二君不利秋官鬰鬰初不平故予詩多及君子處得失事
作者：黄庭堅
朝代：宋

鵬翼將圖南，垂天上扶摇。
飛飛尋常閒，深樹乘風蜩。
大觀與小智，從事不同條。
揚雄老執戟，金張珥漢貂。
松柏有本心，蒲柳望秋凋。
久矣結舌瘖，狂言始今朝。
崔王兩驥子，神俊萬里超。
驚人吐嘉句，拔俗振高標。
頻來草玄宅，共語清入寥。
處己願如舜，致君敢不堯。
回觀勢利場，內熱作驚潮。
趨時愧才全，傲世迺士驕。
二生浪許可，彈炙則求鴞。
圍棋飯後約，煨栗夜深邀。
爾來數到門，玉趾不憚遙。
相期淡薄處，行樂亦云聊。
甘泉沸午鼎，茗椀方屢澆。
昏鴉相送歸，風枝撼調調。
男兒强飲食，九鼎等一瓢。
富貴但蹔熱，名聲適爲妖。
世事寒暑耳，四時旋斗杓。
勿學懷沙賦，離魂不可招。
次韵答張文潛惠寄
作者：黄庭堅
朝代：宋

短褐不磷緇，文章近楚辭。
未識想風采，別去令人思。
斯文已戰勝，凱歌偃旍旂。
君行魚上冰，忽復燕哺兒。
學省得佳士，催來費符移。
方觀追金玉，如許遽言歸。
南山有君子，握蘭懷令姿。
但應潔齋俟，勿詠無生詩。
次韵答張沙河
作者：黄庭堅
朝代：宋

張侯堂堂身八尺，老大無機如漢陰。
猛摩虎牙取吞噬，自歎日月不照臨。
策名日已汙軒冕，逃去未必焚山林。
我評君才甚高妙，孤竹截管空桑琴。
四十未曾成老翁，紫髯垂頤鬰森森。
眉宇之間見風雅，藍田煙霧生球琳。
胸中壘塊正須酒，東海可攬北斗斟。
古人已悲銅雀上，不聞向時清吹音。
百年毀譽付誰定，取醉自可結舌瘖。
使公繫腰印如斗，駟馬高蓋驅駸駸。
親朋改觀婢僕敬，成都男子寧異今。
又言屋底甚懸磬，兒婚女嫁取千金。
古來聖賢多不飽，誰能獨無父母心。
衆雛墮地各有命，强爲百草憂春霖。
艾封人子暗目睫，與王同牀悔沾襟。
隴鳥入籠左右啄，終日思歸碧山岑。
一生能幾開口笑，何忍更遣百慮侵。
忽投雄篇寫逸興，仰占乾文動奎參。
自陳使酒嘗駡坐，惜予不與朋盍簪。
君材蜀錦三千丈，要在刀尺成衣衾。
南朝例有風流癖，楚地俗多詞賦淫。
屈原離騷豈不好，只今漂骨滄江潯。
正令夷甫開三窟，獵以我道皆成禽。
溫恭忠厚神所勞，于魚得計豈厭深。
丈夫身在要勉力，豈有吾子終陸沈。
鄙人相士蓋多矣，勿作蔡澤笑噤吟。
次韵答斌老病起獨游東園二首·其一
作者：黄庭堅
朝代：宋

萬事同一機，多慮乃禪病。
排悶有新詩，忘蹄出兔徑。
蓮花生淤泥，可見嗔喜性。
小立近幽香，心與晚色靜。
次韵答斌老病起獨游東園二首·其二
作者：黄庭堅
朝代：宋

主人心安樂，花竹有和氣。
時從物外賞，自益酒中味。
斸枯蟻改穴，掃籜筍迸地。
萬籟寂中生，乃知風雨至。
次韵答晁无咎見贈
作者：黄庭堅
朝代：宋

翕翕一日炎，耽耽萬年永。
四海仰首觀，頃復歸根靜。
時雨瀉玉除，潢流漲天井。
性不耐衣冠，入門疏造請。
煮餠卧北窗，保此已徼幸。
空餘見賢心，忍渴望梅嶺。
次韵答曹子方雜言
作者：黄庭堅
朝代：宋

酺池寺，湯餠一齋盂，曲肱懶著書。
騎馬天津看逝水，滿船風月憶江湖。
往時盡醉冷卿酒，侍兒琵琶春風手。
竹間一夜鳥聲春，明朝醉起雪塞門。
當年聞說冷卿客，黄鬚鄴下曹將軍。
挽弓石八不好武，讀書卧看三峰雲。
誰憐相逢十載後，釜裏生魚甑生塵。
冷卿白首大官寺，樽前不復如花人。
曹將軍，江湖之上可相忘，舂鉏對立鴛鴦雙。
無機與游不亂行，何時解纓濯滄浪。
喚取張侯來平章，烹茶煮餠坐僧房。
次韵答李端叔
作者：黄庭堅
朝代：宋

喜接高談若飲冰，風騷清興坐來增。
重尋伐木君何厚，欲賦驪駒我未能。
山影北來浮匯澤，松行東望際鍾陵。
相期爛醉西樓月，緩带憑欄濯鬰蒸。
次韵答柳通叟問舍求田之詩
作者：黄庭堅
朝代：宋

少日心期轉謬悠，蛾眉見妒且障羞。
但令有婦如康子，安用生兒似仲謀。
橫笛牛羊歸晚徑，卷簾瓜芋熟西疇。
功名可致猶回首，何況功名不可求。
次韵答楊子聞見贈
作者：黄庭堅
朝代：宋

金盤厭飫五侯鯖，玉壺澆潑郎官清。
長安市上醉不起，左右明妝奪目精。
結交賢豪多杜陵，桃李成蹊卧落英。
黄綬今爲白下令，蒼顔只使故人驚。
督郵小吏皆趨版，陽春白雪分吞聲。
楊君青雲貴公子，歎嗟簿領困書生。
贈我新詩甚高妙，淚斑枯笛月邊橫。
文章不直一杯水，老矣忍與時人爭。
江城歌舞聊得醉，但願數有美酒傾。
莫要朱金纏縛我，陸沈世上貴無名。
次韵答王四
作者：黄庭堅
朝代：宋

病懶百事廢，不惟書問疏。
新詩苦招喚，是日鎖直廬。
潢汙深一尺，大道覆行車。
晴夜遙相似，秋堂對望舒。
次韵答王眘中
作者：黄庭堅
朝代：宋

有身猶縛律，無夢到行雲。
俗裏光塵合，胸中涇渭分。
我搴江南秀，一見空馬羣。
夸士慕鍾鼎，寒儒守典墳。
吾欲超萬古，乃如負山蚊。
能來商略此，趺坐對爐芬。
次韵答秦少章乞酒
作者：黄庭堅
朝代：宋

朝事鞍馬早，吏曹文墨拘。
初無尺寸補，但于朋友疏。
豈如簞瓢子，卧起一牀書。
炙背道堯舜，雪屋相與娛。
步出城東門，野鳥吟廢墟。
頗知富貴事，勢窮心亦舒。
詩來獻窮狀，水餠嚼冰蔬。
斗酒得醉否，枵腹如瓠壺。
亦可召西舍，侯嬴非博徒。
次韵答蒲元禮病起
作者：黄庭堅
朝代：宋

暖律溫風何處饒，莫言先上綠楊條。
梢頭紅糝杏花發，甕面浮蛆酒齊銷。
吏事困人如縛虎，君詩入手似聞韶。
直須扶病營春事，老味難將少壯調。
次韵答薛樂道
作者：黄庭堅
朝代：宋

薛侯筆如椽，崢嶸來索敵。
出門决一戰，莫見旗鼓迹。
令嚴初不動，帳下聞吹笛。
乍奔水上軍，拔幟入趙壁。
長驅劇崩摧，百萬俱辟易。
子於風雅閒，信矣强有力。
天材如升斗，吾恨付與窄。
攬物能微吟，假借少儲積。
山城坐井底，聞見更苦僻。
子非知音耶，何不指瑕謫。
次韵答邢惇夫
作者：黄庭堅
朝代：宋

爲山不能山，過在一簣止。
渥洼騏驎兒，墮地志千里。
岷江初濫觴，入楚乃無底。
將升聖人堂，道固有廉陛。
邢子好少年，如世有源水。
方求無津涯，不作蛙井喜。
兒中兀老蒼，趣造甚奇異。
過閱王公門，袖中有漫刺。
別來阻河山，望遠每障袂。
斯文向千載，有志常寡遂。
後生文楚楚，照影若孔翠。
不應太玄草，睎價咸陽市。
雨作枕簞秋，官閒省中睡。
夢不到漢東，茗椀乃爲祟。
聞君肺渴減，頗復佳食寐。
讀書得新功，來雁寄一字。
次韵答邵之才
作者：黄庭堅
朝代：宋

文章真向古人疏，聊有孤懷與世殊。
陋質不堪華衮贈，可能薏苡似明珠。
次韵答馬中玉三首·其一
作者：黄庭堅
朝代：宋

雨入紗窗風簸船，菊花過後早梅前。
錦江春色熏人醉，也到壺中小隠天。
次韵答馬中玉三首·其三
作者：黄庭堅
朝代：宋

仁氣已蒸全楚盡，同雲欲合暮江前。
爭春梅柳無三月，對雪樽罍屬二天。
次韵答馬中玉三首·其二
作者：黄庭堅
朝代：宋

卷沙成浪北風顛，銜尾千艘不敢前。
匝岸水居皆有酒，行人得意買江天。
次韵答黄與迪
作者：黄庭堅
朝代：宋

和氏有尺璧，楚國無人知。
青山抱國器，歲月忽如遺。
但使玉非石，果有遭逢時。
吾宗固神秀，天乃晚成之。
蘭芳深九畹，露味挹三危。
流俗不顧省，古人可前追。
胸中凌雲賦，自貴知音希。
淵源學未淺，孝友家正肥。
與世殊軌轍，三黜理亦宜。
吳溪浣紗女，不用朱粉施。
豈伊風塵子，市門自夸毗。
我作僰道囚，三年始放歸。
邂逅終日語，貽我五字詩。
句如秋雨晴，遠峰抹脩眉。
老馬甘伏櫪，坐看天驥馳。
灑掃清樾下，當爲果茗期。
光陰去易失，日月轉兩儀。
仲氏有東園，花竹深可依。
寸步不往來，千里常夢思。
幾時開後戶，扶策方自茲。
次韵聞善
作者：黄庭堅
朝代：宋

扶醉三竿日，題詩一研埃。
張羅門带雪，投轄井生苔。
待得成丘隴，誰能把酒盃。
常應黄菊畔，悵望白衣來。
次韵胡彥明同年羈旅京師寄李子飛三章一章道其困窮二章勸之歸三章言我亦欲歸耳胡李相甥也故有檳榔之句·其一
作者：黄庭堅
朝代：宋

看除日月坐中銓，一歲應無官九遷。
葱韭盈盤市門食，詩書滿枕客牀氈。
留連節物孤朋酒，惱亂鄰翁謁子錢。
誰料丹徒布衣得，困窮且忍試新年。
次韵胡彥明同年羈旅京師寄李子飛三章一章道其困窮二章勸之歸三章言我亦欲歸耳胡李相甥也故有檳榔之句·其三
作者：黄庭堅
朝代：宋

畏人重祿難堪忍，閱世浮雲易變遷。
徐步當車饑當肉，鋤頭爲枕草爲氈。
原無馬上封侯骨，安用人間使鬼錢。
不是朱門爭底事，清溪白石可忘年。
次韵胡彥明同年羈旅京師寄李子飛三章一章道其困窮二章勸之歸三章言我亦欲歸耳胡李相甥也故有檳榔之句·其二
作者：黄庭堅
朝代：宋

丁未同升鄉里賢，別離寒暑未推遷。
蕭條羈旅深窮巷，蚤晚聲名上細氈。
碧嶂清江原有宅，白魚黄雀不論錢。
檳榔一斛何須得，李氏弟兄佳少年。
次韵舍弟喜雨
作者：黄庭堅
朝代：宋

時雨真成大有年，斯民溝壑救將然。
麥根肥潤桑葉大，春壠未鉏蠶未眠。
奔走風雨連曉色，起尋佳句寫由拳。
李成六幅驟雨筆，掛在東南樓閣前。
次韵舍弟題牛氏園二首·其一
作者：黄庭堅
朝代：宋

春與園林共晚，人將蜂蝶俱來。
樽前鳥歌花舞，歸路星翻漢回。
次韵舍弟題牛氏園二首·其二
作者：黄庭堅
朝代：宋

春事欲了鶑催，主人雖貧燕來。
玉燭傳杯未厭，金吾靜夜驚回。
次韵蓋郎中率郭郎中休官二首·其一
作者：黄庭堅
朝代：宋

仕路風波雙白髮，閒曹笑傲兩詩流。
故人相見自青眼，新貴即今多黑頭。
桃葉柳花明曉市，荻芽蒲笋上春洲。
定知聞健休官去，酒戶家園得自由。
次韵蓋郎中率郭郎中休官二首·其二
作者：黄庭堅
朝代：宋

世態已更千變盡，心源不受一塵侵。
青春白日無公事，紫燕黄鸝俱好音。
付與兒孫知伏臘，聽教魚鳥逐飛沈。
黄公壚下曾知味，定是逃禪入少林。
次韵裴仲謀同年
作者：黄庭堅
朝代：宋

交蓋春風汝水邊，客牀相對卧僧氈。
舞陽去葉纔百里，賤子與公皆少年。
白髮齊生如有種，青山好去坐無錢。
煙沙篁竹江南岸，輸與鸕鷀取次眠。
次韵裴尉過馬鞍山
作者：黄庭堅
朝代：宋

青山如馬怒盤旋，錯認林花作錦韉。
君不據鞍朝玉帝，豈宜長作市門仙。
次韵謝借觀五老圖
作者：黄庭堅
朝代：宋

五老天然一會閒，太平時節振儒冠。
相君于理回天詔，輔國驅夷立塞桓。
妖術圖奸梁木壞，黨碑雷震雹冰寒。
丹心忠厚來安泰，惠澤垂流仰止看。
次韵謝公定王世弼贈答二絕句·其一
作者：黄庭堅
朝代：宋

何用苦吟肝腎愁，但知把酒更無憂。
聲名本不關人事，看取青門一故侯。
次韵謝公定王世弼贈答二絕句·其二
作者：黄庭堅
朝代：宋

酒因咀嚼還知味，詩就呻吟不要工。
王謝風流看二妙，病夫直欲卧牆東。
次韵謝外舅病不能拜復官夏雨眠起之什
作者：黄庭堅
朝代：宋

丈人養痾卧，此道取衆棄。
强飯尚可飽，力田苦常匱。
欲從羣兒嬉，出語不娬媚。
軒窗坐風凉，編簡勘遺墜。
自安井无禽，未歎旅焚次。
夏暑極陽功，時霖作陰事。
呼兒疏藥畦，植杖按瓜地。
南山雲氣佳，北極冕旒邃。
自欣鬚髮白，得見衣裳治。
山林收枯槁，草木洗憔悴。
舐痔以車來，探珠遭龍睡。
腹便時蒙嘲，身退得自恣。
伊優無下僚，骯髒謝高位。
誰能領斯會，好在漆園吏。
次韵謝外舅食馿腸
作者：黄庭堅
朝代：宋

垂頭畏庖丁，趨死尚能鳴。
說以雕俎樂，甘言果非誠。
生無千金轡，死得五鼎烹。
禍胎無腸胃，殺身和椒橙。
春風都門道，貫魚百十并。
騎奴吹一吷，駔駿不敢爭。
物材苟當用，何必渥洼生。
忽思麒麟楦，突兀使人驚。
次韵謝子高讀淵明傳
作者：黄庭堅
朝代：宋

枯木嵌空微暗淡，古器雖在無古絃。
袖中正有南風手，誰爲聽之誰爲傳。
風流豈落正始後，甲子不數義熙前。
一軒黄菊平生事，無酒令人意缺然。
次韵謝黄斌老送墨竹十二韵
作者：黄庭堅
朝代：宋

古今作生竹，能者未十輩。
吳生勒枝葉，筌寀遠不逮。
江南鐵鉤鎖，最許誠懸會。
燕公灑墨成，落落與時背。
譬如刳心松，中有歲寒在。
湖州三百年，筆與前哲配。
規模轉銀鉤，幽賞非俗愛。
披圖風雨入，咫尺莽蒼外。
吾宗學湖州，師逸功已倍。
有來竹四幅，冬夏生變態。
預知更入神，後出遂無對。
吾詩被壓倒，物固不兩大。
次韵賞梅
作者：黄庭堅
朝代：宋

安知宋玉在鄰牆，笑立春晴照粉光。
淡薄似能知我意，幽閑元不爲人芳。
微風拂掠生春思，小雨廉纖洗暗妝。
只恐濃葩委泥土，誰令解合返魂香。
次韵道輔旅懷見寄
作者：黄庭堅
朝代：宋

歲華其將晚，霜葉不可風。
生理魚乞水，歸心鳥飛空。
風塵化衣黑，旅宿夢裙紅。
人言家無壁，自倚筆有鋒。
轉蓬且半歲，交臂各衰翁。
扁舟去日遠，明月與君同。
露晞百年駛，麟獲萬事窮。
裝懷酒澹淡，塞意霧空濛。
諸公尚無恙，不見陳元龍。
次韵道輔雙嶺見寄三疊·其一
作者：黄庭堅
朝代：宋

明如九井璜，美如三危露。
貞觀魏公孫，今來功名誤。
兒時漢南柳，摇落傷歲暮。
時不與我謀，羲和促天步。
次韵道輔雙嶺見寄三疊·其三
作者：黄庭堅
朝代：宋

蓮塘倒箭靫，桂影凉霜兔。
平生知音地，地下無尺素。
十夜九作夢，虜乘驚沙度。
時不與我謀，征西枕戈去。
次韵道輔雙嶺見寄三疊·其二
作者：黄庭堅
朝代：宋

生涯魚吹沫，文彩豹藏霧。
人言壺公老，渠但未得趣。
飲酒入壺中，茫然失巾屨。
時不與我謀，今君向何處。
次韵邵之才將流民過懸帛嶺均田
作者：黄庭堅
朝代：宋

獨賢從是出荒城，下馬携筇上石層。
幽洞尋花疑阮肇，斷崖長嘯想孫登。
欲超浮世掛冠紱，未决重雲撫劍稜。
經雨曉煙寒索寞，順風樵叟震碐磳。
山形春到添高秀，瀑溜冰消轉沸騰。
行有流移携襁褓，坐看憔悴拾薪蒸。
素餐每愧斯民病，改作常爲法吏繩。
官小責輕須自慰，得逢佳處幾人曾。
次韵郭右曹
作者：黄庭堅
朝代：宋

閱世行將老斲輪，那能不朽見仍雲。
歲中日月又除盡，聖處工夫無半分。
秋水寒沙魚得計，南山濃霧豹成文。
古心自有著鞭地，尺璧分陰未當勤。
次韵郭明叔登縣樓見思長句
作者：黄庭堅
朝代：宋

令尹登臨多暇日，杖生芝菌筆生埃。
溪橫鳳尾寒光去，山擁旌陽翠氣來。
晚市張燈明遠近，□□留客舞徘徊。
紅裳珠履知多在，點檢惟無□秀才。
次韵郭明叔長歌
作者：黄庭堅
朝代：宋

君不見懸車劉屯田，騎牛澗壑弄潺湲。
八十唇紅眼點漆，金鍾舉酒不留殘。
君不見征西徐尚書，爲國捐軀矢石間。
龍章鳳姿委秋草，天馬長辭十二閑。
何如高陽酈生醉落魄，長揖輟洗驚龍顔。
丈夫當年傾意氣，安用蚓食而蝎跧。
古人已作泉下土，風義可想猶班班。
郭侯忠信如古人，薦書飛名上九關。
詩書自可老斲輪，智略足以解連環。
銅章屈宰山水縣，友聲相求不我頑。
鵬翼垂天公直起，燕巢見社身思還。
文思舜禹開言路，即看承詔著豸冠。
尚趨手板事直指，少忍吏道之多艱。
黄花零落一尊酒，別有天地非人寰。
次韵錢德循鹿苑灘艤舟有作
作者：黄庭堅
朝代：宋

鹿苑灘頭秋月明，使君輟棹愛江清。
塵埃一段思歸路，已聽荆州漁鼓鳴。
次韵錢穆父贈松扇
作者：黄庭堅
朝代：宋

銀鉤玉唾明繭紙，松箑輕凉并送似。
可憐遠度幘溝婁，適堪今時褦襶子。
丈人玉立氣高寒，三韓持節見神山。
合得安期不死藥，使我蟬蛻塵埃間。
次韵陳榮緒同倚鐘樓晚望別後明日見寄之作
作者：黄庭堅
朝代：宋

天外僧伽塔，斜輝極照臨。
凭欄隨處好，殘雪向來深。
青草無風浪，枯松半死心。
衡陽有回雁，他日更傳音。
次韵雨絲雲鶴二首·其一
作者：黄庭堅
朝代：宋

煙雲杳靄合中稀，霧雨空濛密更微。
園客繭絲抽萬緒，蛛蝥網面罩羣飛。
風光錯綜天經緯，草木文章帝杼機。
願染朝霞成五色，爲君王補坐朝衣。
次韵雨絲雲鶴二首·其二
作者：黄庭堅
朝代：宋

幾片雲如薛公鶴，精神態度不曾齊。
安知隴鳥樊籠密，便覺南鵬羽翼低。
風散又成千里去，夜寒應上九天栖。
坐來改變如蒼狗，試欲揮毫意自迷。
次韵韓川奉祠西太乙宮四首·其一
作者：黄庭堅
朝代：宋

萬靈未對甘泉，五福問祀迎年。
旍旂三斿半偃，風馬雲車闖然。
次韵韓川奉祠西太乙宮四首·其三
作者：黄庭堅
朝代：宋

紫府侍臣鳴玉，霜臺御史生風。
官燭論詩未了，知秋自屬梧桐。
次韵韓川奉祠西太乙宮四首·其二
作者：黄庭堅
朝代：宋

白髦下金神節，青祝携御爐香。
百禮盡修亳祀，九歌不取沈湘。
次韵韓川奉祠西太乙宮四首·其四
作者：黄庭堅
朝代：宋

泰壇下瑞雲黄，雨師灑道塵香。
便面猶承墜露，金鉦半吐東牆。
次韵題粹老客亭詩後
作者：黄庭堅
朝代：宋

客亭長短路南北，衮衮行人那得知。
惟有相逢即相別，一杯成喜只成悲。
次韵馬荆州
作者：黄庭堅
朝代：宋

六年絕域夢刀頭，判得南還萬事休。
誰謂石渠劉校尉，來依絳帳馬荆州。
霜髭雪鬢共看鏡，茱糝菊英同送秋。
他日江梅臘前破，還從天際望歸舟。
次韵高子勉十首·其一
作者：黄庭堅
朝代：宋

雪盡虛簷滴，春從細草迴。
德人泉下夢，俗物眼中埃。
久立我有待，長吟君不來。
重玄鎖關籥，要待玉匙開。
次韵高子勉十首·其一〇
作者：黄庭堅
朝代：宋

沙上步微暖，思君剩欲招。
蔞蒿穿雪動，楊柳索春饒。
枉駕時逢出，新詩若見撩。
樽前遠湖樹，來飲莫辭遙。
次韵高子勉十首·其七
作者：黄庭堅
朝代：宋

志士難推轂，將如高子何。
心期誠不淺，餘論或相多。
欲向滄洲去，還能小艇麽。
鸕鷀西照處，相並曬漁蓑。
次韵高子勉十首·其三
作者：黄庭堅
朝代：宋

峴南羈旅井，灞上獵歸亭。
日繞分魚市，風回落雁汀。
筆由詩客把，笛爲故人聽。
但恐蘇耽鶴，歸時或姓丁。
次韵高子勉十首·其九
作者：黄庭堅
朝代：宋

少年基一簣，長歲足三餘。
忽作飛黄去，頓超同隊魚。
尊前八采句，窗下十年書。
定作牛腰束，傳抄聽小胥。
次韵高子勉十首·其二
作者：黄庭堅
朝代：宋

掃雪我三日，御風君過旬。
言詩今有數，下筆不無神。
行布佺期近，飛揚子建親。
可憐金石友，去不待斯人。
次韵高子勉十首·其五
作者：黄庭堅
朝代：宋

荆渚樓中賦，南陽壠底吟。
誰言小隠處，頻屈故人臨。
經笥難窺底，詞源幸汲深。
思君眠竹屋，雪月冰寒衾。
次韵高子勉十首·其八
作者：黄庭堅
朝代：宋

鑿開混沌竅，窺見伏羲心。
有物先天地，含生盡陸沈。
伐山成大厦，鼓橐鑄祥金。
三尺無絃木，期君發至音。
次韵高子勉十首·其六
作者：黄庭堅
朝代：宋

驚人得佳句，或以傲王公。
處世要清節，滑稽安足雄。
深沈似康樂，簡遠到安豐。
一點無俗氣，相期林下同。
次韵高子勉十首·其四
作者：黄庭堅
朝代：宋

君不居郎省，還應上諫坡。
才高殊未識，歲晚喜無它。
櫪馬羸難出，鄰雞凍不歌。
寒爐餘幾火，灰裏撥陰何。
次韵黄斌老所畫橫竹
作者：黄庭堅
朝代：宋

酒澆胸次不能平，吐出蒼竹歲崢嶸。
卧龍偃蹇雷不驚，公與此君俱忘形。
晴窗影落石泓處，松煤淺染飽霜兔。
中安三石使屈蟠，亦恐形全便飛去。
次韵黄斌老晚游池亭二首·其一
作者：黄庭堅
朝代：宋

路入東園無俗駕，忽逢佳士喜同遊。
綠荷菡萏稍覺晚，黄菊拒霜殊未秋。
客位正須懸榻下，主人自愛小塘幽。
老夫多病蠻江上，頗憶平生馬少游。
次韵黄斌老晚游池亭二首·其二
作者：黄庭堅
朝代：宋

岑寂東園可散愁，膠膠擾擾夢神遊。
萬竿苦竹旌旗卷，一部鳴蛙鼓吹休。
雨後月前天欲冷，身閒心遠地常幽。
杜門謝客恐生謗，且作人間鵬鷃游。
欵乃歌二章戲王穉川·其一
作者：黄庭堅
朝代：宋

花上盈盈人不歸，棗下纂纂實已垂。
臘雪在時聽馬嘶，長安城中花片飛。
欵乃歌二章戲王穉川·其二
作者：黄庭堅
朝代：宋

從師學道魚千里，蓋世成功黍一炊。
日日倚門人不見，看盡林烏反哺兒。
款塞來享
作者：黄庭堅
朝代：宋

前朝夏州守，來款塞門西。
聖主敷文德，降書付狄鞮。
氈裘瞻日月，剺面带金犀。
殿陛閒干羽，邊亭息鼓鼙。
永輸量谷馬，不作觸藩羝。
聲勢常相倚，今聞定五溪。
歐陽從道許寄金橘以詩督之
作者：黄庭堅
朝代：宋

禪客入秋無氣息，想依紅袖醉毰毸。
霜枝摇落黄金彈，許送筠籠殊未來。
武昌松風閣
作者：黄庭堅
朝代：宋

依山築閣見平川，夜闌箕斗插屋椽。
我來名之意適然。
老松魁梧數百年，斧斤所赦今參天。
風鳴媧皇五十絃，洗耳不須菩薩泉。
嘉二三子甚好賢，力貧買酒醉此筵。
夜雨鳴廊到曉懸，相看不歸卧僧氈。
泉枯石燥復潺湲，山川光輝爲我妍。
野僧早饑不能饘，曉見寒谿有炊煙。
東坡道人已沈泉，張侯何時到眼前。
釣臺驚濤可晝眠，怡亭看篆蛟龍纏。
安得此身脫拘攣，舟載諸友長周旋。
武陵
作者：黄庭堅
朝代：宋

武陵樵客出桃源，自許重遊不作難。
却覓洞門煙鎖斷，歸舟風月夜深寒。
歲寒知松柏
作者：黄庭堅
朝代：宋

松柏天生獨，青青貫四時。
心藏後凋節，歲有大寒知。
慘淡冰霜晚，輪囷澗壑姿。
或容螻蟻穴，未見斧斤遲。
摇落千秋靜，婆娑萬籟悲。
鄭公扶貞觀，已不見封彝。
歲寒知松柏
作者：黄庭堅
朝代：宋

羣陰彫品物，松柏尚桓桓。
老去惟心在，相依到歲寒。
霜嚴御史府，雨立大夫官。
犧象溝中斷，徽絃爨下殘。
光陰一鳥過，翦伐萬牛難。
春日輝桃李，蒼顔亦預觀。
歸宗茶堂森明軒頌
作者：黄庭堅
朝代：宋

萬竹森然，莫非自己。
作如是觀，可謂明矣。
菁菁翠竹，來者得眼。
其不得者，我亦無簡。
助發此觀，亦有風雨。
若問軒名，請與竹語。
毀璧
作者：黄庭堅
朝代：宋

毀璧兮隕珠，執手者兮問過。
愛憎兮萬世一軌，居物之忌兮，固常以好爲禍。
羞桃肴兮飯汝，有席兮不嬪汝坐。
歸來兮逍遙，采雲英兮禦餓。
淑善兮清明，陽春兮玉冰。
畸於世兮天脫其攖，愛骨人兮冥冥。
棄汝陽侯兮遇汝曾不如生，未危可以去兮殆而其雛嬰，衆雛羽翼兮故巢傾。
歸來兮逍遙，西山浪波何時平。
山涔涔兮猿鶴同舍，瀑垂天兮雷霆在下。
雲月爲晝兮風雨爲夜，得意山川兮不可繪畫。
寂寥無朋兮去道如咫，彼生坎兮可謝。
歸來兮逍遙，增膠兮不聊此暇。
求范子默染鴉青紙二首·其一
作者：黄庭堅
朝代：宋

學似貧家老破除，古今迷忘失三餘。
極知鵠白非新得，謾染鴉青襲舊書。
求范子默染鴉青紙二首·其二
作者：黄庭堅
朝代：宋

深如女髮蘭膏罷，明似山光夜月餘。
爲染溪藤三百箇，待渠湔拂一牀書。
江南
作者：黄庭堅
朝代：宋

夢寐江南未得歸，清波鷠子上鉤肥。
五年身屬官倉米，輸與漁人坐釣磯。
江南李後主夢觀世音像贊
作者：黄庭堅
朝代：宋

補陀巖中大慈聖，滄浪石上觀生死。
南州麽聖師子王，感夢白衣施無畏。
夢回洒筆具光相，照鏡還與我面同。
當時若會照鏡句，放下江南作閒客。
江氏家藏仁宗皇帝墨蹟贊
作者：黄庭堅
朝代：宋

昭陵仁聖，與天同功。
不刻不雕，萬國文明。
日月照臨，無有隠側。
一滴之雨，澤及萬物。
簡言易從，易言易知。
皇祖有訓，信如四時。
雷聲不作，天地淵默。
遺黎懷仁，霣泣翰墨。
池口風雨留三日
作者：黄庭堅
朝代：宋

孤城三日風吹雨，小市人家只菜蔬。
水遠山長雙屬玉，身閒心苦一舂鋤。
翁從旁舍來收網，我適臨淵不羨魚。
俛仰之間已陳迹，暮窗歸了讀殘書。
汴岸置酒贈黄十七
作者：黄庭堅
朝代：宋

吾宗端居叢百憂，長歌勸之肯出遊。
黄流不解涴明月，碧樹爲我生凉秋。
初平羣羊置莫問，叔度千頃醉即休。
誰倚柁樓吹玉笛，斗杓寒挂屋山頭。
沙彌文信大悲頌
作者：黄庭堅
朝代：宋

通身是眼，不見自己。
欲見自己，頻掣馿耳。
通身是手，不解著鞭。
白牛懶惰，空打車轅。
通身是佛，頂戴彌陀。
頭上安頭，笑殺涪皤。
河舟晚飲呈陳說道
作者：黄庭堅
朝代：宋

西風脫葉靜林柯，淺水扁舟閣半河。
落日遊鱼穿鏡面，中秋明月漲金波。
由來白髮生無種，豈似青山保不磨。
勝事只愁樽酒盡，莫言爭奈醉人何。
泊大孤山作
作者：黄庭堅
朝代：宋

匯澤爲彭蠡，其容化鵾鵬。
中流擢寒山，正色且無朋。
其下蛟龍卧，宮譙珠貝層。
朝雲與暮雨，何處會高陵。
不見凌波襪，靚妝照澄凝。
空餘血食地，猿嘯枯楠藤。
高帆駕天來，落葉聚秋蠅。
幽明異禮樂，忠信豈其憑。
風波浩平陸，何況非履冰。
安得曠達士，霜晴嘗一登。
泐潭我和尚真贊
作者：黄庭堅
朝代：宋

枯木突兀，傲睨萬物。
頂門上眼，正法中骨。
法語
作者：黄庭堅
朝代：宋

兀然無事無改換，無事何須論一段。
真心無散亂，他事不須斷。
過去已過去，未來何用算。
兀然無事何曾有，人喚向外覓工夫，總是癡頑漢。
糧不蓄一粒，逢飯但知駡。
世間多事，人事相趁。
渾不及我，不樂生天，亦不受福田。
饑來一缽飯，困來展脚眠。
愚人以爲笑，智者謂之然。
非愚亦非智，不是玄中玄。
要去如是去，要住如是住。
身披一破衲，脚著娘生袴。
多言復多語，由來反相誤。
若欲度衆生，無過且自度。
莫漫求真佛，真佛不可見。
妙性及靈臺，何曾受薰鍊。
心是無事心，面是娘生面。
劫石可動摇，箇中無改變。
無事何須讀文字，削除人我本，冥合箇中意。
種種勞筋骨，不如林下睡兀兀。
舉頭見日出，乞飯從頭𢫫。
將功用功，展轉冥蒙。
取即不得，不取自通。
吾有一言，絕慮忘緣，巧說不得用心傳。
更有一語，無過直與。
細極毫末，大無方所。
本自圓成，不勞機杼。
世事悠悠，不如山丘。
青松蔽日，碧澗常秋。
山雲當幕，夜月爲鈎。
卧藤蘿下，塊石枕頭。
不朝天子，豈羨王侯。
生死無慮，更復何憂。
月水無形，我常只寧。
萬法皆爾，本自無生。
兀然無事坐，春來草自青。
洪範以不合俗人題廳壁二絕句次韵和之·其一
作者：黄庭堅
朝代：宋

寂寥吾道付萬世，忍向時人覓賞音。
搔首金城西萬里，樽前從此嘆人琴。
洪範以不合俗人題廳壁二絕句次韵和之·其二
作者：黄庭堅
朝代：宋

埋沒高才築釣間，風雲未會要鯢桓。
南康郡下參軍耳，付與紅塵白眼看。
流民歎
作者：黄庭堅
朝代：宋

朔方頻年無好雨，五種不入虛春秋。
邇來后土中夜震，有似巨鼇復戴三山遊。
傾牆摧棟壓老弱，冤聲未定隨洪流。
地文劃劙水觱沸，十戶八九生魚頭。
稍聞澶淵渡河日數萬，河北不知虛幾州。
纍纍襁負襄葉間，問舍無所耕無牛。
初來猶自得曠土，嗟爾後至將何怙。
刺史守令真分憂，明詔哀痛如父母。
廟堂已用伊呂徒，何時眼前見安堵。
疏遠之謀未易陳，市上三言或成虎。
禍災流行固無時，堯湯水旱人不知。
桓侯之疾初無證，扁鵲入秦始治病。
投膠盈掬俟河清，一簞豈能續民命。
雖然猶願及此春，略講周公十二政。
風生羣口方出奇，老生常談幸聽之。
流水·其一
作者：黄庭堅
朝代：宋

一溪之水，可涉而航。
人不我直，我猶力行。
流水·其三
作者：黄庭堅
朝代：宋

湯湯流水，可以休兮。
嗟行之人，則濯足兮。
流水·其二
作者：黄庭堅
朝代：宋

一溪之水，不杠而涉。濡首中流，汝嗟何及。
浯溪圖
作者：黄庭堅
朝代：宋

成子寫浯溪，下筆便造極。
空濛得真趣，膚寸已千尺。
只今中宮寺，在昔漫郎宅。
更作老夫船，檣竿插蒼石。
海棠
作者：黄庭堅
朝代：宋

海棠院裏尋春色，日炙蔫紅滿院香。
不覺風光都過了，東窗渾爲讀書忙。
淮陰侯
作者：黄庭堅
朝代：宋

韓生沈鷙非悍勇，笑出胯下良自重。
滕公不斬世未知，蕭相自追王始用。
成安書生自聖賢，左仁右聖兵在咽。
萬人背水亦書意，獨驅市井收萬全。
功成廣武坐東向，人言將軍真漢將。
兔死狗烹姑置之，此事已足千年垂。
君不見丞相商君用秦國，平生趙良頭雪白。
深明閣
作者：黄庭堅
朝代：宋

象踏恒河徹底，日行閻浮破冥。
若問深明宗旨，風花時度窗櫺。
清凉國師真贊
作者：黄庭堅
朝代：宋

寶月清凉，寂照法界。
以沙門相，藏世間解。
谷響入耳，性不可爲。
青蓮出水，深不可窺。
萬象紛披，花開古錦。
啟迫羣氓，與甘露飲。
哲人去矣，資何所參。
即事之理，塔鎖終南。
清心院雙清軒
作者：黄庭堅
朝代：宋

萬劫千峰繞座隅，一泓澄澈見遊鱼。
誰家欄檻烟雲裏，坐我瀟湘水墨圖。
人物度橋疑海市，樓臺拍水信蓬壺。
潺湲枕底催鄉夢，雙井溪頭有舊廬。
清明
作者：黄庭堅
朝代：宋

佳節清明桃李笑，野田荒壠只生愁。
雷驚天地龍蛇蟄，雨足郊原草木柔。
人乞祭餘驕妾婦，士甘焚死不公侯。
賢愚千載知誰是，滿眼蓬蒿共一丘。
清江引
作者：黄庭堅
朝代：宋

江鷗摇蕩荻花秋，八十漁翁百不憂。
清曉采蓮來盪槳，夕陽收網更橫舟。
羣兒學漁亦不惡，老妻白頭從此樂。
全家醉著篷底眠，舟在寒沙夜潮落。
清醇酒頌
作者：黄庭堅
朝代：宋

清如秋江寒月，風休波靜而無雲。
醇如春江永日，游絲落花之困人。
借之以涪翁清閒，鑒此杯面淥。
本之以李叟孝友，成此甕中春。
渡江
作者：黄庭堅
朝代：宋

行渡江兮吾無舟，蕩蕩東注兮褰裳不可以遊。
漁橫舟兮不即渡，夐萬里以在前兮無家反顧。
雲翳翳兮雨凄凄，不濟此兮誰與歸。
行渡江兮我無楫，釋吾馬兮不可以涉。
嗟行路之難兮，援琴以身忘。
手不得於吾心兮，聲久抑而不張。
天涔涔兮又暮雨，不濟此兮吾歸何處。
渡河
作者：黄庭堅
朝代：宋

客行歲晚非遠遊，河水無情日夜流。
去年排堤注東郡，詔使奪河還此州。
憶昔冬行河梁上，飛雪千里曾冰壯。
人言河源凍徹天，冰底猶聞沸驚浪。
游張公洞
作者：黄庭堅
朝代：宋

古洞深沉白晝間，煙霞出沒絕塵寰。
落紅滿地花初歇，啼鳥一聲春自閒。
丹竈苔荒仙去遠，松壇月冷鶴飛還。
我來幾欲重登眺，削壁題詩興不慳。
溪上吟
作者：黄庭堅
朝代：宋

短生無長期，聊暇日婆娑。
出門望高丘，拱木漫春蘿。
試爲省鬼錄，不飲死者多。
安能如南山，千歲保不磨。
在世崇名節，飄如赴燭蛾。
及汝知悔時，萬事蓬一窠。
青青陵陂麥，妍暖亦已花。
長煙淡平川，輕風不爲波。
無人按律呂，好鳥自和歌。
杖藜山中歸，牛羊在坡陀。
本自無廊廟，正爾樂澗阿。
念昔揚子雲，刻意師孟軻。
狂夫移九鼎，深巷考四科。
亦有好事人，時能載酒過。
無疑舉爾酒，定知我爲何。
漁父二首·其一
作者：黄庭堅
朝代：宋

秋風淅淅蒼葭老，波浪悠悠白鬢翁。
范子幾年思狡兔，呂公何處兆非熊。
天寒兩岸識漁火，日落幾家收釣筒。
不困田租與王役，一船妻子樂無窮。
漁父二首·其二
作者：黄庭堅
朝代：宋

草草生涯事不多，短船身外豈知他。
蒹葭浩蕩雙蓬鬢，風雨飄零一釣蓑。
春鮪出潛留客鱠，秋蕖遮岸和兒歌。
莫言野父無分別，解笑沈江捐汨羅。
演雅
作者：黄庭堅
朝代：宋

桑蠶作繭自纏裹，蛛蝥結網工遮邏。
燕無居舍經始忙，蝶爲風光勾引破。
老鶬銜石宿水飲，穉蜂趨衙供蜜課。
鵲傳吉語安得閒，雞催晨興不敢卧。
氣陵千里蠅附驥，枉過一生蟻旋磨。
蝨聞湯沸尚血食，雀喜宮成自相賀。
晴天振羽樂蜉蝣，空穴祝兒成蜾蠃。
蛣蜣轉丸賤蘇合，飛蛾赴燭甘死禍。
井邊蠹李螬苦肥，枝頭飲露蟬常餓。
天螻伏隙錄人語，射工含沙須影過。
訓狐啄屋真行怪，蠨蛸報喜太多可。
鸕鷀密伺魚蝦便，白鷺不禁塵土涴。
絡緯何嘗省機織，布穀未應勤種播。
五技鼯鼠笑鳩拙，百足馬蚿憐鼈跛。
老蚌胎中珠是賊，醯雞甕裏天幾大。
螳螂當轍恃長臂，熠燿宵行矜照火。
提壺猶能勸沽酒，黄口只知貪飯顆。
伯勞饒舌世不問，鸚鵡纔言便關鏁。
春蛙夏蜩更嘈雜，土蚓壁蟫何碎瑣。
江南野水碧于天，中有白鷗閒似我。
漫尉
作者：黄庭堅
朝代：宋

豫章黄魯直，既拙又狂癡。
往在江湖南，漁樵乃其師。
腰斧入白雲，揮車棹清溪。
虎豹不亂行，鷗鳥相與嬉。
遇人不崖異，順物無瑕疵。
不知愛故厭，不悔爲人欺。
晨朝常漫出，莫夜亦漫歸。
漫尉葉公城，漫撫病餘黎。
不纂非己事，不趨非吾時。
人駡狂癡拙，魯直更喜之。
或請陳漫尉，壽尉蒲萄巵。
酒行激懦氣，攘袂起哨規。
君子守一官，烏肯苟簡爲。
奈何如秋葭，信狂風離披。
漫行恐汙德，漫止將敗機。
漫默買猜謗，漫言來詬譏。
漫尉謝答客，願客深長思。
漫行無軌躅，漫止無馽鞿。
漫默怨者寡，漫言知者希。
吾生漫叟後，不券與之齊。
於戲獨如子，因使目爲眉。
强顔不計返，乾坤一醯雞。
崑崙視糟垤，既化不自知。
悔吝雖萬塗，直道甚坦夷。
覆轍索孤竹，奔車求仲尼。
以旌招虞人，賤者不肯尸。
玉潤安可涸，日光安可緇。
斯言出繫表，當以罔象窺。
賦分有自然，那用時世移。
吾漫誠難改，盡醉不敢辭。
漫書呈仲謀
作者：黄庭堅
朝代：宋

漫來從宦著青衫，秣馬何嘗解轡銜。
眼見人情如格五，心知外物等朝三。
經時道上衝風雨，幾日樽前得笑談。
頼有同僚慰羈旅，不然吾已過江南。
漫書呈幾復三首·其一
作者：黄庭堅
朝代：宋

古人踽踽已先登，後學蕭蕭不再興。
顧我尪羸君勉强，百年漂忽甚風燈。
漫書呈幾復三首·其三
作者：黄庭堅
朝代：宋

秋蟲振羽驚寒夢，河漢西斜夜獨興。
欲罷不能呼子起，新凉宜近讀書燈。
漫書呈幾復三首·其二
作者：黄庭堅
朝代：宋

空名不繫身輕重，此道當如命廢興。
彷彿古人前日事，解衣捫蝨對青燈。
漫興
作者：黄庭堅
朝代：宋

肉食傾人如出凡，藜羹賦我是朝三。
曉來不倦聽衙鼓，雲裏捲簾山正南。
潯陽江口阻風三日
作者：黄庭堅
朝代：宋

枯桑最知天風高，旅人更覺時序迫。
去年解官出北門，猶纜江船依賈客。
狙公七芧富貴天，喜四怒三俱可憐。
湖口縣前教戰鼓，聲到潯陽渡頭船。
澄心亭頌
作者：黄庭堅
朝代：宋

菩薩清凉月，游於畢究空。
衆生心水浄，菩提影現中。
忍觀伏塵勞，波澄泥著底。
八風動地來，塵勞還復起。
覺海性澄圓，浪時無不渾。
即渾即澄徹，箇是涅槃門。
爲慧林沖禪師燒香頌三首·其一
作者：黄庭堅
朝代：宋

昨夜三更狗吠雪，東家閉門推出月。
是渠覺海性澄圓，衲子殺人須見血。
爲慧林沖禪師燒香頌三首·其二
作者：黄庭堅
朝代：宋

多年破衲不勝針，一曲胡笳無古今。
往日聞韶獨忘味，守株人在月西沈。
爲黄龍心禪師燒香頌三首·其一
作者：黄庭堅
朝代：宋

老師身今七十六，老師心亦七十六。
夢中沈却大法船，文殊頓足普賢哭。
爲黄龍心禪師燒香頌三首·其三
作者：黄庭堅
朝代：宋

海風吹落楞伽山，四海山徒著眼看。
一把柳絲收不得，和風搭在玉闌干。
爲黄龍心禪師燒香頌三首·其二
作者：黄庭堅
朝代：宋

一拳打破鬼門關，一笑吐却野狐涎。
四海崢嶸龍象衆，鼻頭只用短繩牽。
牧童
作者：黄庭堅
朝代：宋

騎牛遠遠過前村，吹笛風斜隔壠聞。
多少長安名利客，機關用盡不如君。
玉京軒
作者：黄庭堅
朝代：宋

蒼山其下白玉京，五城十二樓，鬰儀結鄰常杲杲。
紫雲黄霧鏁玄關，雷驅不祥電揮掃。
上有千年來歸之白鶴，下有萬世不凋之瑶草。
野僧雲卧對開軒，一鉢安巢若飛鳥。
北風卷沙過夜窗，枕底鯨波撼蓬島。
箇中即是地行仙，但使心閒自難老。
玉泉長老不受承天襯因作頌
作者：黄庭堅
朝代：宋

達摩從西來，不受梁武襯。
却面少林牆，衣鉢一萬貫。
玉照泉而名之
作者：黄庭堅
朝代：宋

仙人持玉照，留在灊西峰。
一往不返顧，塵痕廢磨礱。
想當光溢匣，雲山疊萬重。
有井洌寒泉，照影互相容。
得名未覺晚，學士古人風。
持節按九城，樂此水一鐘。
稅車束上飯，談笑考百工。
金瓶煮山腴，茗椀不暇攻。
蘇侯亦靜者，疏鑿濟成功。
排遣塵滓行，石奩清如空。
能令水源濁，魚蝦來其中。
生子歲月多，往往隠蛟龍。
玉照不見影，盤桓蝸螺宮。
一朝揭源去，枯瀆草蒙茸。
玉笥山
作者：黄庭堅
朝代：宋

上天下地似探梯，怪石巉巖襯馬蹄。
擬是客程行不得，隔林猶聽杜鵑啼。
玉芝園
作者：黄庭堅
朝代：宋

春生瀟湘水，風鳴澗谷泉。
過雨花漠漠，弄晴絮翩翩。
名園上朱閣，觀後復觀前。
借問昔居人，岑絕無炊煙。
人生須富貴，河水清且漣。
百年共如此，安用涕潺湲。
蔣侯真好事，杖屨喜接連。
車載溪中骨，推排若差肩。
厭看孔壬面，醜石反成妍。
感君勸我醉，吾亦無間然。
亂我朱碧眼，空花墜便翾。
行動須人扶，那能金石堅。
愛君雷氏琴，湯湯發朱絃。
但恨賞音人，大半隨逝川。
平生有詩罪，如痼不可痊。
今當痛自改，三釁復三湔。
玉醴頌
作者：黄庭堅
朝代：宋

北郭子，竹林居。
醖玉醴，撥浮蛆。
味橘露，色鵝雛。
春盎盎，想可𣂏。
魚枕蕉，正闕渠。
來問字，儻借書。
掃三徑，待雙魚。
王元之真贊
作者：黄庭堅
朝代：宋

天賜王公，佐我太宗。
學問文章，致于匪躬。
四方來庭，上稍宴衎。
公舍瓦石，責君堯舜。
采芝商山，以切直去。
惟是文章，許以獨步。
白髮還朝，泣思軒轅。
雞犬舔鼎，群飛上天。
真宗好文，且大用公。
太阿出柙，公挺其鋒。
龍怒鱗逆，在廷岌岌。
萬物並流，砥柱中立。
古之遺直，叔向以之。
嗚呼王公，其尚似之。
王充道送水仙花五十枝欣然會心爲之作詠
作者：黄庭堅
朝代：宋

凌波仙子生塵襪，水上輕盈步微月。
是誰招此斷腸魂，種作寒花寄愁絕。
含香體素欲傾城，山礬是弟梅是兄。
坐對真成被花惱，出門一笑大江橫。
王厚頌二首·其一
作者：黄庭堅
朝代：宋

八風動摇人不閑，五羖自鬻鬢毛斑。
文章書畫當富貴，惟有如今至樂山。
王厚頌二首·其二
作者：黄庭堅
朝代：宋

夕陽盡處望清閑，想見千巖細菊斑。
人得交游是風月，天開圖畫即江山。
王彥祖惠其祖黄州制草書其後
作者：黄庭堅
朝代：宋

脫略看時輩，諸君等發蒙。
董狐常直筆，汲黯少居中。
鵩入遷臣舍，烏號厭世弓。
平生有嘉樹，猶起九原風。
王才元舍人許牡丹求詩
作者：黄庭堅
朝代：宋

聞道潛溪千葉紫，主人不剪要題詩。
欲搜佳句恐春老，試遣七言賒一枝。
王文恭公挽詞二首·其一
作者：黄庭堅
朝代：宋

先皇憑玉几，末命寄元勳。
賓日行黄道，攀髯上白雲。
四時成歲律，五色補天文。
不謂堂堂去，今爲馬鬣墳。
王文恭公挽詞二首·其二
作者：黄庭堅
朝代：宋

宥密深黄閣，光輝極上台。
藏舟移夜壑，華屋落泉臺。
雨紼誰爲挽，寒笳故作哀。
傷心具瞻地，無復衮衣來。
王立之以小詩送並蒂牡丹戲答二首·其一
作者：黄庭堅
朝代：宋

分送香紅惜折殘，春陰醉起薄羅寒。
不如王謝堂前燕，曾見新妝並倚欄。
王立之以小詩送並蒂牡丹戲答二首·其二
作者：黄庭堅
朝代：宋

露晞風晚別春叢，拂掠殘妝可意紅。
多病廢詩仍止酒，可憐雖在與誰同。
王立之承奉詩報梅花已落盡次韵戲答
作者：黄庭堅
朝代：宋

南枝北枝春事休，榆錢可穿柳带柔。
定是沈郎作詩瘦，不應春能生許愁。
王聖美三子補中廣文生
作者：黄庭堅
朝代：宋

王家人物從來遠，今見諸孫總好賢。
三級定知魚尾進，一鳴已作雁行連。
愧無藻鑑能推轂，願卷囊書當贈錢。
歸去雄誇向兒姪，舍中犢子賸狂顛。
瓊芝軒
作者：黄庭堅
朝代：宋

卓僊在時養瓊芝，深根固蒂活人命。
憧憧來問此何草，但告渠是唐婆鏡。
用前韵戲公靜
作者：黄庭堅
朝代：宋

偶逢携酒便與飲，竟別我爲何等人。
兔月龍團不當惜，長卿消渴肺生塵。
用前韵謝子舟爲予作風雨竹
作者：黄庭堅
朝代：宋

子舟詩書客，畫手睨前輩。
挹袂拍其肩，餘力左右逮。
摩拂造化爐，經營鬼神會。
光煤疊亂葉，世與作者背。
看君回腕筆，猶喜漢儀在。
歲寒十三本，與可可追配。
小山蒼苔面，突兀謝憎愛。
風斜兼雨重，意出筆墨外。
吾聞絕一源，戰勝自十倍。
榮枯轉時機，生死付交態。
狙公倒七芧，勿用嗔喜對。
此物當更工，請以小喻大。
用幾復韵題伯氏思堂
作者：黄庭堅
朝代：宋

夫子勤於蘧伯玉，洗心觀道得靈龜。
開門擇友盡三益，清坐不言行四時。
風與蛛絲遊碧落，日將槐影下隆墀。
天空地迥何處覓，歲計有餘心自知。
用明發不寐有懷二人爲韵寄李秉彝德叟·其一
作者：黄庭堅
朝代：宋

竹貫四時清，月通雲氣明。
外弟有佳質，妙年推老成。
後凋對霜雪，不昧處陰晴。
盛德當如此，古人畏後生。
用明發不寐有懷二人爲韵寄李秉彝德叟·其七
作者：黄庭堅
朝代：宋

少時誦詩書，貫穿數萬字。
邇來窺陳編，記一忘三二。
光陰如可玩，老境翻手至。
良醫曾折足，說病迺真意。
用明發不寐有懷二人爲韵寄李秉彝德叟·其三
作者：黄庭堅
朝代：宋

人生不如意，十事恒八九。
未見歷下人，徒傾歷城酒。
從來親骨肉，不免相可不。
但願崇事實，虛名等箕斗。
用明發不寐有懷二人爲韵寄李秉彝德叟·其二
作者：黄庭堅
朝代：宋

在昔授子書，髧彼垂兩髮。
乖離今十年，樹立映先達。
青燈哦妙句，如酌春酒滑。
把書念携手，惆悵至明發。
用明發不寐有懷二人爲韵寄李秉彝德叟·其五
作者：黄庭堅
朝代：宋

往在舅氏旁，獲拚堂上帚。
六經觀聖人，明如夜占斗。
索居廢舊聞，獨學無新有。
羨子杞梓材，未曾離矯揉。
用明發不寐有懷二人爲韵寄李秉彝德叟·其八
作者：黄庭堅
朝代：宋

桃李春成徑，本自不期人。
歷下兩寒士，簞瓢能悅親。
恥蒙伐國問，肯卧覆車塵。
子既得此友，從之求日新。
用明發不寐有懷二人爲韵寄李秉彝德叟·其六
作者：黄庭堅
朝代：宋

安詩無恙時，學行超輩儕。
華屋落丘山，百憂滿人懷。
此士如不亡，仲子抱奇材。
不獨典刑在，神明還觀來。
用明發不寐有懷二人爲韵寄李秉彝德叟·其四
作者：黄庭堅
朝代：宋

蚤知鵲山亭，李杜發佳思。
彌年聽傳誇，登覽通夢寐。
遙憐坐清曠，落筆富新製。
尚因賓客集，瀝酒使我醉。
甯子與追和予岳陽樓詩復次韵二首·其一
作者：黄庭堅
朝代：宋

去年新霽獨憑欄，山似樊姬擁髻鬟。
箇裏宛然多事在，世間遙望但雲山。
甯子與追和予岳陽樓詩復次韵二首·其二
作者：黄庭堅
朝代：宋

軒皇樂罷拱朝班，天地爲家不閉關。
惟有金爐紫煙起，至今留作御前山。
留幾復飲
作者：黄庭堅
朝代：宋

幾復平生好，能來屈馬蹄。
愈風觀草檄，刮膜受金篦。
藏器時難得，忘言物已齊。
買書聊教子，讓粟不謀妻。
碧草迷寒夢，丹楓落故溪。
爾時千里恨，且願醉如泥。
留王郎
作者：黄庭堅
朝代：宋

河外吹沙塵，江南水無津。
骨肉常萬里，寄聲何由頻。
我隨簡書來，顧影將一身。
留我左右手，奉承白頭親。
小邦王事略，蟲鳥聲無人。
王甥解鞍馬，夜語雞喚晨。
母慈家人肥，女惠男垂紳。
有田爲酒事，豚韭及秋春。
生涯得如此，舊學更光新。
索去何草草，小留慰艱勤。
百年才一炊，六籍經幾秦。
要知胸中有，不與迹同陳。
郢人懷妙質，聊欲運吾斤。
畫墨竹贊
作者：黄庭堅
朝代：宋

人有歲寒心，乃有歲寒節。
何能貌不枯，虛心聽霜雪。
畫木石贊
作者：黄庭堅
朝代：宋

小山叢竹，到天古木。
石下有人，定是山谷。
病來十日不舉酒二首·其一
作者：黄庭堅
朝代：宋

病來十日不舉酒，回施青春與後生。
滿袖東風愜人意，見君詩與字俱清。
病來十日不舉酒二首·其二
作者：黄庭堅
朝代：宋

病來十日不舉酒，獨卧南牀春草生。
承君折送袁家紫，令我興發郎官清。
病懶
作者：黄庭堅
朝代：宋

病懶不喜出，收身卧書林。
縱觀百家語，浩渺半古今。
空蒙象外意，高大且閎深。
聞有居覆盆，豈能逃照臨。
一馬統萬物，八還見真心。
迺知善琴瑟，先欲絕絃尋。
病起次韵和稚川進叔倡酬之什
作者：黄庭堅
朝代：宋

池塘夜雨聽鳴蛙，老境侵尋每憶家。
白髮生來驚客鬢，黄粱炊熟又春華。
百年不負膠投漆，萬事相依葛與瓜。
勝日主人如有酒，猶堪扶病見鶑花。
病起荆江亭即事十首·其一
作者：黄庭堅
朝代：宋

翰墨場中老伏波，菩提坊裏病維摩。
近人積水無鷗鷺，時有歸牛浮鼻過。
病起荆江亭即事十首·其一〇
作者：黄庭堅
朝代：宋

魯中狂士邢尚書，本意扶日上天衢。
惇夫若在鑴此老，不令平地生崎嶇。
病起荆江亭即事十首·其七
作者：黄庭堅
朝代：宋

文章韓杜無遺恨，草詔陸贄傾諸公。
玉堂端要真學士，須得儋州禿鬢翁。
病起荆江亭即事十首·其三
作者：黄庭堅
朝代：宋

禁中夜半定天下，仁風義氣徹脩門。
十分整頓乾坤了，復辟歸來道更尊。
病起荆江亭即事十首·其九
作者：黄庭堅
朝代：宋

張子耽酒語蹇吃，聞道潁州又陳州。
形模彌勒一布袋，文字江河萬古流。
病起荆江亭即事十首·其二
作者：黄庭堅
朝代：宋

維摩老子五十七，大聖天子初元年。
傳聞有意用幽側，病著不能朝日邊。
病起荆江亭即事十首·其五
作者：黄庭堅
朝代：宋

司馬丞相昔登庸，詔用元老超羣公。
楊綰當朝天下喜，斷碑零落卧秋風。
病起荆江亭即事十首·其八
作者：黄庭堅
朝代：宋

閉門覓句陳無己，對客揮毫秦少游。
正字不知溫飽未，西風吹淚古藤州。
病起荆江亭即事十首·其六
作者：黄庭堅
朝代：宋

死者已死黄霧中，三事不數兩蘇公。
豈謂高才難駕御，空歸萬里白頭翁。
病起荆江亭即事十首·其四
作者：黄庭堅
朝代：宋

成王小心似文武，周召何妨略不同。
不須要出我門下，實用人材即至公。
癸丑宿早禾渡僧舍
作者：黄庭堅
朝代：宋

城頭渡可涉，早禾渡可斟。
試問安用舟，春水三丈餘。
是維一都會，駔儈權征輸。
鬰鬰多大姓，儒冠頗詩書。
以武斷鄉曲，舊俗小未除。
厭囂謝近市，斬絕得僧區。
此地美水竹，林明見浴鳬。
相追啑菱藻，天樂非世娛。
憶在田園日，放浪友禽魚。
今來長山邑，忍饑撫惸孤。
出入部曲隨，咳唾吏史趨。
形骸束簪笏，可意一事無。
謀生理未拙，仰愧擁腫樗。
曲肱晴簷低，結網看蜘蛛。
癸亥立春日煮茗於石池寺見庚戌中盛二十舅中叔爲縣時題名歎此寺不日而成哀縣學弊而不能復
作者：黄庭堅
朝代：宋

中叔風流映江左，當年桃李自光輝。
看成佛屋上雲雨，不忍學宮荒蕨薇。
人物深藏青白眼，官聯曾近赭黄衣。
蛛絲柱後惠文暗，憔悴今乘別駕歸。
癸酉八月同百丈肅禪師溫湯作小詩呈九仙舜公長老
作者：黄庭堅
朝代：宋

九仙漚和湯，浴此二水牯。
主人無施心，冷暖各得所。
道途開十方，瓢杓汲萬古。
欲問源從來，大雄山有虎。
登南禪寺懷裴仲謀
作者：黄庭堅
朝代：宋

茅亭風入葛衣輕，坐見山河表裏清。
歸燕略無三月事，殘蟬猶占一枝鳴。
天高秋樹葉公邑，日暮碧雲樊相城。
別後寄詩能慰我，似逃空谷聽人聲。
登快閣
作者：黄庭堅
朝代：宋

癡兒了却公家事，快閣東西倚晚晴。
落木千山天遠大，澄江一道月分明。
朱絃已爲佳人絕，青眼聊因美酒橫。
萬里歸船弄長笛，此心吾與白鷗盟。
發白沙口次長蘆
作者：黄庭堅
朝代：宋

篙師救首尾，我爲制中權。
挂席滿風力，如椎强弩絃。
曉放白沙口，長蘆見炊烟。
一葉託秋雨，滄江百尺船。
反觀世風波，誰能保長年。
念昔聲利區，與世闕周旋。
大道甚閒暇，百物不廢捐。
誰知目力浄，改觀舊山川。
發舒州向皖口道中作寄李德叟
作者：黄庭堅
朝代：宋

黑雲平屋簷，晨夜隔星月。
曉裝商旅前，冰底泥活活。
野人攘畔耕，蹇馬不能滑。
駝裘惜蒙茸，俱落水塘缺。
孤材小蝸舍，乞火乾履襪。
前登極崢嶸，他日飛鳥沒。
寒花委亂草，耐凍鳴風葉。
江形篆平沙，分派回勁筆。
髯弟不俱來，得句漫剞劂。
却望同安城，惟有松鬰鬰。
遙知浦口晴，諸峰見明雪。
發贛上寄余洪範
作者：黄庭堅
朝代：宋

二川來集南康郡，氣味相似相和流。
木落山明數歸雁，鬰孤欄楯繞深秋。
胸中淳于吞一石，塵下庖丁解十牛。
他日欲言人不解，西風散髮棹扁舟。
白蓮庵頌
作者：黄庭堅
朝代：宋

入泥出泥聖功，香光透塵透風。
君看根元種性，六窗九竅玲瓏。
白鶴觀
作者：黄庭堅
朝代：宋

複殿重樓墮杳冥，故基喬木尚崢嶸。
銀河不改三千尺，鐵馬曾經十萬兵。
華表故應終化鶴，謫仙未解獨騎鯨。
林泉一二兒童舊，白髮衰顔只自驚。
百花洲雜題
作者：黄庭堅
朝代：宋

范公種竹水邊亭，漂泊來游一客星。
神理不應從此盡，百年草樹至今青。
直舍寄陳子惠
作者：黄庭堅
朝代：宋

廣文賓退下簾重，凉氣微生筆硯中。
不得朱絃寫流水，綠槐陰合鳥呼風。
省中烹茶懷子瞻用前韵
作者：黄庭堅
朝代：宋

閤門井不落第二，竟陵谷簾定誤書。
思公煮茗共湯鼎，蚯蚓竅生魚眼珠。
置身九州之上腴，爭名燄中沃焚如。
但恐次山胸壘塊，終便酒舫石魚湖。
睡起
作者：黄庭堅
朝代：宋

彷彿江南一夢中，虛堂盡日轉溫風。
春深稍覺裌衣重，晝永不知樽酒空。
睡起
作者：黄庭堅
朝代：宋

柿葉鋪庭紅顆秋，薰爐沈水度衣篝。
松風夢與故人遇，同駕飛鴻跨九州。
睡起二首·其一
作者：黄庭堅
朝代：宋

簾幕陰陰不見人，日斜窗影弄遊塵。
風和睡起鳥聲樂，天地無私花柳春。
睡起二首·其二
作者：黄庭堅
朝代：宋

古來志士願不辱，少在朝廷多在山。
寄食生涯無定止，此心長到白雲間。
睡鴨
作者：黄庭堅
朝代：宋

山鷄照影空自愛，孤鸞舞鏡不作雙。
天下真成長會合，兩鳬相倚睡秋江。
知命弟觀音贊
作者：黄庭堅
朝代：宋

普陀巖大聖，應身三十二。
慈悲視衆生，八萬四千眼。
救一切苦難，八萬四千聲。
依歸觀世音，是先得道者。
南無黄居士，具足神通力。
亦具智方便，何不自觀音。
瞿唐風浪中，歸命施無畏。
一人自歸依，諸人皆解脫。
短韵奉乞臘梅
作者：黄庭堅
朝代：宋

卧雲莊上殘花笑，香似早梅開不遲。
淺色春衫弄風日，遣來當爲作新詩。
砌臺晚思
作者：黄庭堅
朝代：宋

日極江南千里春，誰今灑筆可招魂。
向人猶作故時面，翠竹蒼烟一萬根。
碾建溪第一奉邀徐天隠奉議并效建除體
作者：黄庭堅
朝代：宋

建溪有靈草，能蛻詩人骨。
除草開三徑，爲君碾玄月。
滿甌泛春風，詩味生牙舌。
平斗量珠玉，以救風雅渴。
定知胸中有，璀璨非外物。
執虎探虎穴，斬蛟入蛟室。
破鏡掛西南，夜闌清興發。
危言諸公上，殊勝弄翰墨。
成仁冒鼎鑊，聞已歸諫列。
收汝救月弓，蛙腹當坼裂。
開雲照四海，黄道行堯日。
閉門斲車輪，出門同軌轍。
社日奉寄君庸主簿
作者：黄庭堅
朝代：宋

花發社公雨，陰寒殊未開。
初聞燕子語，似報玉人來。
遮眼便書冊，挑聾欺酒杯。
傳聲習主簿，勤爲撥春醅。
祕書省冬夜宿直寄懷李德素
作者：黄庭堅
朝代：宋

曲肱驚夢寒，皎皎入牖下。
出門問何祥，岑寂省中夜。
姮娥携青女，一笑粲萬瓦。
懷我金玉人，幽獨秉大雅。
古來絕朱絃，蓋爲知音者。
同牀有不察，而況子在野。
獨立占少微，長懷何由寫。
神宗皇帝挽詞三首·其一
作者：黄庭堅
朝代：宋

文思昭日月，神武用雷霆。
制作深垂統，憂勤減夢齡。
孫謀開二聖，末命對三靈。
今代誰班馬，能書汗簡青。
神宗皇帝挽詞三首·其三
作者：黄庭堅
朝代：宋

昔在基皇極，師臣論九疇。
丘陵忽爲谷，天地不藏舟。
河洛功無憾，幽燕策未收。
嗣皇朝萬國，任姒正興周。
神宗皇帝挽詞三首·其二
作者：黄庭堅
朝代：宋

釣築收賢輔，天人與聖能。
輝光唐六典，度越漢中興。
百世神宗廟，千秋永裕陵。
帝鄉無馬跡，空望白雲乘。
禪句二首·其一
作者：黄庭堅
朝代：宋

牽馿飲江水，鼻吹波浪起。
岸上蹄踏蹄，水中嘴對嘴。
禪句二首·其二
作者：黄庭堅
朝代：宋

予自釣魚船上客，偶除鬚鬢著袈裟。
佛祖位中留不住，夜來依舊宿蘆花。
禪頌
作者：黄庭堅
朝代：宋

自古多如此，君今獨奈何。
可來白雲裏，教汝紫芝歌。
秀江亭
作者：黄庭堅
朝代：宋

因循不到此江頭，匹馬黄埃三十秋。
舊舍只今人共老，清波常與月分流。
羨君瀟洒成佳趣，感我凄凉念舊遊。
沽酒買魚終不負，何時相與泛扁舟。
秋冬之間鄂渚絕市無蟹今日偶得數枚吐沫相濡乃可憫笑戲成小詩三首·其一
作者：黄庭堅
朝代：宋

怒目橫行與虎爭，寒沙奔火禍胎成。
雖爲天上三辰次，未免人間五鼎烹。
秋冬之間鄂渚絕市無蟹今日偶得數枚吐沫相濡乃可憫笑戲成小詩三首·其三
作者：黄庭堅
朝代：宋

解縛華堂一座傾，忍堪支解見薑橙。
東歸却爲鱸魚鱠，未敢知言許季鷹。
秋冬之間鄂渚絕市無蟹今日偶得數枚吐沫相濡乃可憫笑戲成小詩三首·其二
作者：黄庭堅
朝代：宋

勃窣媻跚烝涉波，草泥出沒尚橫戈。
也知觳觫元無罪，奈此尊前風味何。
秋思
作者：黄庭堅
朝代：宋

柴門扃兮，牛羊下來其已久。
四壁立兮，蛩螿太息不可聽。
夜冉冉兮斗魁委柄若授人，天寥寥兮河漢風浪西南傾。
山川悠遠兮，誰獨不共此明月。
維德人不見兮，采薇蕨于江之南。
風露寒兮，薇蕨既老而苦澀。
江道險難兮，不知先生之何食。
往予窺道而見兮，俯甘井以解渴。
天地施我生兮，先生厚我德。
水波無津兮，既拯我舟杭。
路微徑絕兮，又翦我荆棘。
秉道要而置對兮，一與而九奪。
曾不更刀兮，破肯綮於胸中。
湛湛兮如長江之吐月，霏霏兮若旋盤之落屑。
會鉏鋙於一堂兮，曾不侮予以色辭。
星翻翻其爭光兮，觀北斗之運四時。
維回首之日淺兮，又穿鼻而伏皂。
乘流下兮，忽不自識其闕遺。
悲去日之既往兮，愛是日之方來。
有玉於橐兮，師以爲王所之□□□□不謨獻之，維令之莫予琢之。
起望天極南兮，□□□□予馬。
恐蓍龜之遠兮，入鮑肆不知其化。
子歌犁□□余心兮，爲而三歎其一和。
微子之昌言兮，殆莫振余過。
已矣乎，芳蘭無澤兮歲遒，衆芳歇兮曷予佩之求。
絕萬里兮吾以子牛，橫大川兮吾以子舟。
竊悲吾子之多暇日兮，愁嗟黄落如郢客之見秋。
秋思
作者：黄庭堅
朝代：宋

椎牛作社酒新篘，扶老將兒嬉隴頭。
木落人家見雞犬，曉寒溪口在汀洲。
無功可佩水蒼玉，卒歲空思狐白裘。
身到楚傖非屈宋，顧慙疏懶作悲秋。
秋思寄子由
作者：黄庭堅
朝代：宋

黄落山川知晚秋，小蟲催女獻功裘。
老松閱世卧雲壑，挽著滄江無萬牛。
秋懷二首·其一
作者：黄庭堅
朝代：宋

秋陰細細壓茅堂，吟蟲啾啾昨夜凉。
雨開芭蕉新閒舊，風撼篔簹宮應商。
砧聲已急不可緩，簷景既短難爲長。
狐裘斷縫棄牆角，豈念晏歲多繁霜。
秋懷二首·其二
作者：黄庭堅
朝代：宋

茅堂索索秋風發，行遶空庭紫苔滑。
蛙號池上晚來雨，鵲轉南枝夜深月。
翻手覆手不可期，一死一生交道絕。
湖水無端浸白雲，故人書斷孤鴻沒。
秋聲軒
作者：黄庭堅
朝代：宋

誰居空閒扇橐籥，情與無情並時作。
是聲皆自根極來，更莫辛勤問南郭。
稚川約晚過進叔次前韵贈稚川并呈進叔
作者：黄庭堅
朝代：宋

人騎一馬鈍如蛙，行向城東小隠家。
道上風埃迷皂白，堂前水竹湛清華。
春歸河曲定寒食，公到江南應削瓜。
樽酒光陰俱可惜，端須連夜發園花。
種决明
作者：黄庭堅
朝代：宋

后皇富嘉種，决明著方術。
耘鋤一席地，時至觀茂密。
縹葉資芼羹，緗花馬蹄實。
霜叢風雨餘，簸簸場功畢。
枕囊代曲肱，甘寢聽芬苾。
老眼願力餘，讀書真成癖。
窗日
作者：黄庭堅
朝代：宋

歎息西窗過隙駒，微陽初至日光舒。
□□□長宮中線，添得思堂一卷書。
立春
作者：黄庭堅
朝代：宋

韭苗香煮餠，野老不知春。
看鏡道如咫，倚樓梅照人。
竹下把酒
作者：黄庭堅
朝代：宋

竹下傾春酒，愁陰爲我開。
不知臨水語，更得幾回來。
竹枝詞二首·其一
作者：黄庭堅
朝代：宋

三峽猿聲淚欲流，夔州竹枝解人愁。
渠儂自有回天力，不學垂楊繞指柔。
竹枝詞二首·其一
作者：黄庭堅
朝代：宋

撐崖拄谷蝮蛇愁，入箐攀天猿掉頭。
鬼門關外莫言遠，五十三驛是皇州。
竹枝詞二首·其二
作者：黄庭堅
朝代：宋

塞上柳枝且莫歌，夔州竹枝奈愁何。
虛心相待莫相誤，歲寒望君一來過。
竹枝詞二首·其二
作者：黄庭堅
朝代：宋

浮雲一百八盤縈，落日四十八渡明。
鬼門關外莫言遠，四海一家皆弟兄。
竹軒詠雪呈外舅謝師厚并調李彥深
作者：黄庭堅
朝代：宋

破臘春未融，土膏寒不發。
數聲鳴條風，一夜洒窗雪。
開軒萬物曉，落勢良未歇。
鏗鏗青琅玕，閱此歲凜冽。
摧埋頭搶地，意氣終自潔。
君子謂此君，全身斯明哲。
屋頭維女貞，額色少澤悅。
稍能窺藩籬，亦有固窮節。
佳興冉冉生，門外無車轍。
寫之朱絲絃，清坐待明月。
竹頌
作者：黄庭堅
朝代：宋

深根藏器時，寸寸抱奇節。
遭時上風雲，故可傲冰雪。
答何君表感古冢
作者：黄庭堅
朝代：宋

墨頭萬蟲地上行，大鈞鉅冶之化生。
反復生沒如車軫，直與歲月爲將迎。
至人獨解諸物攖，鍊神含嚼太和精。
不取造化相經營，三天八景遂飛昇。
何郎少年毛骨清，天機純粹氣坦平。
子有青簡當刊名，應知鍊修未易成。
一世危脆無堅凝，外慕掩襲真氣零。
朝花薄莫不能榮，琳官金書有丹經。
胡不還魂游黄庭，何爲臨冢惋枯形，使予丹元童子驚。
答余洪範
作者：黄庭堅
朝代：宋

倒海弄明月，伐山茹芝英。
婆娑一世間，浩蕩懷友生。
佳人貂襜褕，眉宇秋江晴。
胸懷府萬物，器識謝羣英。
贈我白雪絃，此意少人明。
別懷數弦望，相思何時平。
猶憶把樽酒，夜談盡傳更。
答余洪範二首·其一
作者：黄庭堅
朝代：宋

道在東西祖，詩如大小山。
一家同雪月，萬事廢機關。
天上麒麟閣，山中虎豹閑。
何時得丘壑，明鏡失朱顔。
答余洪範二首·其二
作者：黄庭堅
朝代：宋

懸磬齋厨數米炊，貧中氣味更相思。
可無昨日黄花酒，又是春風柳絮時。
答周德夫見寄
作者：黄庭堅
朝代：宋

自我官東南，久無西北書。
周郎縱橫才，欬唾落明珠。
寄聲相勞苦，敦厚不忘初。
窮山江莽蒼，胸次亦寬舒。
念君懷白璧，故作裋褐趨。
秋官方按劍，不與計吏俱。
驚嗟相見晚，天子識嚴徐。
想當蒐逸民，耕釣起海隅。
鶴翎需啄飲，龜尾且泥塗。
功名好采來，五白成一呼。
小人邱壑心，日月半謝除。
何時真得歸，猿鳥爲先驅。
投身嬰世故，葛蔓恐難圖。
相思欲寫寄，滴盡玉蟾蜍。
答和孔常父見寄
作者：黄庭堅
朝代：宋

孔氏文章冠古今，君家兄弟況南金。
爲官落魄人誰問，從騎雍容獨見尋。
旅館別時無宿酒，郵筒開處得新吟。
黄山依舊寒相對，豈有愁思附七林。
答德甫弟
作者：黄庭堅
朝代：宋

鳥啼花發獨愁思，憐子三章怨慕詩。
鴻雁雙飛彈射下，脊令同病急難時。
功名所在猶爭死，意氣相須尚不移。
何況極天無以報，林回投璧負嬰兒。
答明略并寄无咎
作者：黄庭堅
朝代：宋

可以忘憂惟有酒，清聖濁賢皆可口。
前日過君飲不多，明日解酲無五斗。
古木清陰丹井欄，夜來凉月屋頭還。
論文撥置形骸外，得意相忘樽俎間。
冰壺不可與夏蟲饗，秋月不可與俗士賞。
已得樽前兩友生，更思一士濟陽城。
雖無四至九卿之規畫，猶有千秋萬歲之真榮。
空名未食太倉米，今作斑衣老萊子。
卿家嗣宗望爾來，不獨我聞足音喜。
西風索寞葉初乾，長鋏歸來亦罷彈。
窮巷蓬蒿深一尺，朱門廉陛高難攀。
吾儕相逢置是事，百世之下仰高山。
答李任道謝分豆粥
作者：黄庭堅
朝代：宋

豆粥能驅晚瘴寒，與公同味更同餐。
安知天上養賢鼎，且作山中煮菜看。
答李康文
作者：黄庭堅
朝代：宋

才甫經年斷來往，逢君車馬慰秋思。
幽蘭被逕聞風早，薄霧乘空見月遲。
每接雍容端自喜，交無早晚在相知。
深慙借問談經地，敢屈康成入絳幃。
答楊明叔送米頌
作者：黄庭堅
朝代：宋

買竹爲我打籬，更送米來作飯。
用此回光反照，佛事一時成辦。
不須天下求佛，問取弄臭脚漢。
答檀君送含笑花頌
作者：黄庭堅
朝代：宋

檀郎惠我花含笑，借問凝情笑阿誰。
一世茫茫走聲利，閻公捉定始應知。
答永新宗令寄石耳
作者：黄庭堅
朝代：宋

饑欲食首山薇，渴欲飲潁川水。
嘉禾令尹清如冰，寄我南山石上耳。
筠籠動浮煙雨姿，瀹湯磨沙光陸離。
竹萌粉餌相發揮，芥薑作辛和味宜。
公庭退食飽下筯，杞菊避席遺萍虀。
雁門天花不復憶，況乃桑鵝與楮雞。
小人藜羹亦易足，嘉蔬遣餉荷眷私。
吾聞石耳之生常在蒼崖之絕壁，苔衣石腴風日炙。
捫蘿挽葛采萬仞，仄足委骨豺虎宅。
佩刀買犢劍買牛，作民父母今得職。
閔仲叔不以口腹累安邑，我其敢用鮭菜煩嘉禾。
願公不復甘此鼎，免使射利登嵯峨。
答王晦之見寄
作者：黄庭堅
朝代：宋

臨西風，動商歌。
故人別來少書信，爲問故人今若何。
白雲濛濛迷少室，明月耿耿照秋河。
可憐此月幾回缺，空城每見傷離別。
郵筒朝解得君詩，讀罷凉飈奪炎熱。
嗟乎晦之遣詞，長於猛健，故意淡而孤絕。
有如怒流雲山三峽泉，亂下龍山千里雪。
大宛天馬嘶青芻，神俊照人絕世無。
自言欲解羈銜去，不能帖耳駕鹽車。
朝登商山采三秀，暮上緱嶺追雙鳬。
紛紛黄口爭粟粒，君用此策固未疏。
但恐高才必爲一世用，雖有潺湲不得釣，空曠不得鋤。
西風酌酒遙勸君，好去齊飛鸞鳳羣。
窮山遠水迺是我輩事，荷鋤把釣聽子入青雲。
答王道濟寺丞觀許道寧山水圖
作者：黄庭堅
朝代：宋

往逢醉許在長安，蠻溪大硯磨松煙。
忽呼絹素翻硯水，久不下筆或經年。
異時踏門闖白首，巾冠敧斜更索酒。
舉杯意氣欲翻盆，倒卧虛樽將八九。
醉拈枯筆墨淋浪，勢若山崩不停手。
數尺江山萬里遙，滿堂風物冷蕭蕭。
山僧歸寺童子後，漁伯欲渡行人招。
先君笑指溪上宅，鸕鷀白鷺如相識。
許生再拜謝不能，原是天機非筆力。
自言年少眼明時，手揮八幅錦江絲。
贈行卷送張京兆，心知李成是我師。
張公身逐銘旌去，流落不知今主誰。
大梁畫肆閱水墨，我君槃礴忘揖客。
蛛絲煤尾意昏昏，幾年風動人家壁。
雨雪涔涔滿寺庭，四圖冷落讓丹青。
笑酬肆翁十萬錢，卷付騎奴市盡傾。
王丞來觀皆失席，指點如見初畫日。
四時風物入句圖，信知君家有摩詰。
我持此圖二十年，眼前綠髮皆華顛。
許生縮手入黄泉，衆史弄筆摩青天。
君家枯松出老翟，風煙枯枝倚崩石。
蠹穿風物皆愛惜，不誣方將有人識。
答王道濟寺丞觀許道甯山水圖
作者：黄庭堅
朝代：宋

往逢醉許在長安，蠻溪大硯磨松煙。
忽呼絹素翻硯水，久不下筆或經年。
一日踏門撼門鈕，巾帽欹斜猶索酒。
舉杯意氣欲翻盆，倒卧虛樽將八九。
醉拈枯筆嘗墨色，勢若山崩不停手。
數尺江山萬里遙，滿堂風物冷蕭蕭。
山僧歸寺童子後，漁伯欲渡行人招。
先君笑指溪上宅，鸕鷀白鷺如相識。
許生再拜謝不能，迺是天機非筆力。
自陳精力初未衰，八幅生絹作四時。
蚤師李成最得意，什襲自藏人已知。
貴人取去棄牆角，流落幾姓知今誰。
大梁畫肆閱水墨，四圖宛然當物色。
自言早過許史門，常賣一聲偶然得。
雨雪涔涔滿寺庭，四圖泠落讓丹青。
往來睥睨誰比數，十萬酬之觀者驚。
客還次第閱春夏，坐見歲序寒崢嶸。
王丞來觀嘆唧唧，亦如我昔初見日。
新詩雌黄多得實，信知君家有摩詰。
我持此圖二十年，眼見綠髮皆華顛。
許生縮手入黄泉，衆史弄筆摩青天。
君家枯松出老翟，頗似破屏有骨骼。
一時所棄願愛惜，不誣方將有人識。
答許覺之惠桂花椰子茶盂二首·其一
作者：黄庭堅
朝代：宋

萬事相尋榮與衰，故人別來鬢成絲。
欲知歲晚在何許，唯說山中有桂枝。
答許覺之惠桂花椰子茶盂二首·其二
作者：黄庭堅
朝代：宋

碩果不食寒林梢，剖而器之如懸匏。
故人相見各貧病，且可烹茶當酒肴。
答閻求仁
作者：黄庭堅
朝代：宋

暮天携手步河梁，把酒淹留斜日光。
生當有別各異方，古人嗟此樂難當。
大梁嬉遊少年場，春風花枝囀鸝黄。
節物謝徂歲渠央，來自江南登君堂。
秋氣欲動聞寒螿，會幾何日今別長。
與子觀化言兩忘，浩歌放船入莽蒼。
綠藻刺眼紅蕖香，湖月夜飛衣袂凉。
相從宴坐歌胡床，贈言錦繡邀報章。
君心溫良志則剛，不能牛下學歌商。
欲謝世紛自翱翔，果行此策無乃良。
昔人所學浩渺茫，海涵地負無抵當。
棄捐其人及粃糠，帝王之功一豪芒。
既趨世故自遐遑，何異臧穀俱亡羊。
以生隨之中道傷，止吾已知終必亡。
我亦聞之未能行，慨今無策可伏藏。
身隨衣食葉南陽，脫身自當及康强。
不待齒疏髮蒼浪，優游濠上如惠莊，論交莫逆與子相。
答雍熙光老頌
作者：黄庭堅
朝代：宋

獨弄參軍無鼓笛，右軍池裏泛漁舟。
豈知劍外雍熙老，收得黄巢折劍頭。
答靜翁并以筇竹杖一枝贈行頌·其三
作者：黄庭堅
朝代：宋

一筇九節添行李，用得人間處處尊。
只要上山行飽飯，莫將風雪打人門。
答靜翁并以筇竹杖一枝贈行頌·其二
作者：黄庭堅
朝代：宋

栽松道者身先老，放下鋤頭好再來。
八萬四千關捩子，與公一箇鎖匙開。
答靜翁并以筇竹杖一枝贈行頌·其四
作者：黄庭堅
朝代：宋

萬事實頭方穩當，十分足陌莫蹺除。
困來展席日裏睡，讀盡空中鳥跡書。
答黄冕仲索煎雙井并簡揚休
作者：黄庭堅
朝代：宋

江夏無雙乃吾宗，同舍頗似王安豐。
能澆茗椀湔祓我，風袂欲挹浮丘翁。
吾宗落筆賞幽事，秋月下照澄江空。
家山鷹爪是小草，敢與好賜雲龍同。
不嫌水厄幸來辱，寒泉湯鼎聽松風，夜堂朱墨小燈籠。
惜無纖纖來捧椀，惟倚新詩可傳本。
答龍門潘秀才見寄
作者：黄庭堅
朝代：宋

男兒四十未全老，便入林泉真自豪。
明月清風非俗物，輕裘肥馬謝兒曹。
山中是處有黄菊，洛下誰家無白醪。
想得秋來常日醉，伊川清淺石樓高。
粹老家隔簾聽琵琶
作者：黄庭堅
朝代：宋

馬卿勸客且無喧，請以侍兒臨酒樽。
妝罷黄昏簾隔面，曲終清夜月當軒。
絃絃不亂撥來往，字字如聞人語言。
千古胡沙埋妙手，豈如桃李在中園。
紅蕉洞獨宿
作者：黄庭堅
朝代：宋

南牀高卧讀逍遙，真感生來不易銷。
枕落夢魂飛蛺蝶，燈殘風雨送芭蕉。
永懷玉樹埋塵土，何異蒙鳩掛葦苕。
衣笐妝臺蛛結網，可憐無以永今朝。
結客
作者：黄庭堅
朝代：宋

結客結英豪，肯同兒女曹。
黄金粧珮劍，猛獸畫旗旄。
北極狼星落，中原王氣高。
終令賀蘭賊，不著赭黄袍。
絕句
作者：黄庭堅
朝代：宋

富貴功名繭一盆，繰車頭緒正紛紛。
肯尋冷淡做生活，定是著書揚子雲。
絕句
作者：黄庭堅
朝代：宋

春風一曲花十八，拚得百醉玉東西。
露葉煙叢見紅藥，猶似舞餘和汗啼。
絕句
作者：黄庭堅
朝代：宋

花氣薰人欲破禪，心情其實過中年。
春來詩思何所似，八節灘頭上水船。
絕句贈初和甫
作者：黄庭堅
朝代：宋

處士孤懷少往還，平時一刺字多漫。
能容著帽揮談拂，可見高人禮數寬。
綠菜贊
作者：黄庭堅
朝代：宋

蔡蒙之下，彼江一曲。
有茹生之，可以爲蔌。
蛙蠙之衣，采采盈掬。
吉蠲洗澤，不溷沙礫。
芼以辛鹹，宜酒宜餗。
在吳則紫，在蜀則綠。
其臭味同，遠故不錄。
誰其發之，班我旨蓄。
維女博士，史君炎玉。
維摩詰畫贊·其一
作者：黄庭堅
朝代：宋

維摩無病自灼灸，不二門開休闖首。
文殊贊歎辜負人，不如趙州放笤帚。
維摩詰畫贊·其二
作者：黄庭堅
朝代：宋

不二法門無別路，諸方臨水不敢渡。
鶖子怕霑天女花，花前竹外是誰家。
缺月鏡頌
作者：黄庭堅
朝代：宋

月墜鏡中，無滅無生。
月雖缺半，影像圓成。
罷姑熟寄元明用觴字韵
作者：黄庭堅
朝代：宋

追隨富貴勞牽尾，準擬田園略濫觴。
本與江鷗成保社，聊隨海燕度炎凉。
未栽姑熟桃李徑，却入江西鴻雁行。
別後常同千里月，書來莫寄九回腸。
羅漢南公升堂頌二首·其一
作者：黄庭堅
朝代：宋

寶積拾得漏貫錢，古佛堂前狗尿天。
東山日出西山雨，露柱搥胸哭破船。
羅漢南公升堂頌二首·其二
作者：黄庭堅
朝代：宋

黑蟻旋磨千里錯，巴蛇吞象三年覺。
日光天子轉須彌，失眼衆生問演若。
翌日阻雨次前韵
作者：黄庭堅
朝代：宋

愁雲垂垂雨淫淫，野館重賦思歸吟。
老農那問客心苦，但喜粟粒如黄金。
翠巖璣禪師真贊
作者：黄庭堅
朝代：宋

一步一彌勒，一句一釋迦。
逢人雖不殺，袖裏有青蛇。
是翠巖則二，非翠巖則別。
彌勒下生時，亦作如是說。
老杜浣花谿圖引
作者：黄庭堅
朝代：宋

拾遺流落錦官城，故人作尹眼爲青。
碧雞坊西結茅屋，百花潭水濯冠纓。
故衣未補新衣綻，空蟠胸中書萬卷。
探道欲度羲皇前，論詩未覺國風遠。
干戈崢嶸暗宇縣，杜陵韋曲無雞犬。
老妻稚子且眼前，弟妹飄零不相見。
此公樂易真可人，園翁溪友肯卜鄰。
鄰家有酒邀皆去，得意魚鳥來相親。
浣花酒船散車騎，野牆無主看桃李。
宗文守家宗武扶，落日蹇馿馱醉起。
願聞解鞍脫兜鍪，老儒不用千戶侯。
中原未得平安報，醉裏眉攢萬國愁。
生綃鋪牆粉墨落，平生忠義今寂寞。
兒呼不蘇馿失脚，猶恐醒來有新作。
常使詩人拜畫圖，煎膠續弦千古無。
考試局與孫元忠博士竹間對窗夜聞元忠誦書聲調悲壯戲作竹枝歌三章和之·其一
作者：黄庭堅
朝代：宋

南窗讀書聲吾伊，北窗見月歌竹枝。
我家白髮問烏鵲，他家紅妝占蛛絲。
考試局與孫元忠博士竹間對窗夜聞元忠誦書聲調悲壯戲作竹枝歌三章和之·其三
作者：黄庭堅
朝代：宋

勃姑夫婦喜相喚，街頭雪泥即漸乾。
已放游絲高百尺，不應桃李尚春寒。
考試局與孫元忠博士竹間對窗夜聞元忠誦書聲調悲壯戲作竹枝歌三章和之·其二
作者：黄庭堅
朝代：宋

屋山啼烏兒當歸，玉釵罥蛛郎馬嘶。
去時燈火正月半，階前雪消萱草齊。
聖柬將寓于衛行乞食于齊有可憐之色再次韵感春五首贈之·其一
作者：黄庭堅
朝代：宋

溫氣冰底歸，忽忽六過旬。
園林改柯葉，鳥聲日日新。
耕稼百年外，四郊無短闉。
高丘試顧望，俯仰迹已陳。
信陵松鬰鬰，不見曩時人。
空懷負暄賞，莫望屬車塵。
腹中書萬卷，阽死溝壑濱。
投壺與射覆，一笑物皆春。
聖柬將寓于衛行乞食于齊有可憐之色再次韵感春五首贈之·其三
作者：黄庭堅
朝代：宋

春風鳴布穀，天道似勸分。
持饑望路人，誰能顔色溫。
笑憶枯魚說，詼諧老漆園。
湘纍不得祿，哀怨寫荃蓀。
千年澗谷松，慚愧雨露恩。
思爲萬乘器，顧掩斧鑿痕。
聖柬將寓于衛行乞食于齊有可憐之色再次韵感春五首贈之·其二
作者：黄庭堅
朝代：宋

種萱欲遣憂，叢薄空自綠。
洗心日三省，人亦不我穀。
誰能書窗下，草玄抱幽獨。
白首官不遷，校書漢天祿。
身當萬戶侯，鼓吹擁部曲。
解佩著犀渠，張弓插彫服。
何時李將軍，射獵出上谷。
聖柬將寓于衛行乞食于齊有可憐之色再次韵感春五首贈之·其五
作者：黄庭堅
朝代：宋

魯公但食粥，百口常憂煎。
金張席貴寵，奴隸乘朱軒。
丈夫例寒餓，萬世無後先。
風霾天作惡，雷亦怒闐闐。
俄頃花柳靜，煙暖谷鳥喧。
人事每如此，翻覆不常然。
下流多謗議，高位又疾顛。
空餘壯士志，不逐四時遷。
聖柬將寓于衛行乞食于齊有可憐之色再次韵感春五首贈之·其四
作者：黄庭堅
朝代：宋

風雨桃李華，佳人來何暮。
安齊果未安，寓衛豈所寓。
張侯室縣磬，得酒美無度。
常憂腐腸死，須我嫁阿騖。
雙魚傳尺素，何處迷春渚。
啼鳥勸不歸，曉鞍逐行旅。
遙知登樓興，信美非吾土。
聞吉老縣丞按田在萬安山中
作者：黄庭堅
朝代：宋

苦雨初聞喚婦鳩，紅妝滿院木蕖秋。
樽前不記崔思立，應在諸山最上頭。
聞致政胡朝請多藏書以詩借書目
作者：黄庭堅
朝代：宋

萬事不理問伯始，藉甚聲名南郡胡。
遠孫白頭坐郎省，乞身歸來猶好書。
手抄萬卷未閣筆，心醉六經還荷鉏。
願公借我藏書目，時送一鴟開鏁魚。
聽宋宗儒摘阮歌
作者：黄庭堅
朝代：宋

翰林尚書宋公子，文采風流今尚爾。
自疑耆域是前身，囊中探丸起人死。
貌如千歲枯松枝，落魄酒中無定止。
得錢百萬送酒家，一笑不問今餘幾。
手揮琵琶送飛鴻，促絃聒醉驚客起。
寒蟲催織月籠秋，獨雁叫羣天拍水。
楚國羈臣放十年，漢宮佳人嫁千里。
深閨洞房語恩怨，紫燕黄鸝韵桃李。
楚狂行歌驚市人，漁父拏舟在葭葦。
問君枯木著朱繩，何能道人意中事。
君言此物傳數姓，玄璧庚庚有橫理。
閉門三月傳國工，身今親見阮仲容。
我有江南一丘壑，安得與君醉其中，曲肱聽君寫松風。
聽履霜操
作者：黄庭堅
朝代：宋

靈宮窈窕兮寒夜永，篁竹造天兮明月下影，木葉隕霜兮秋聲動。
我以歲莫起視夜兮，北山飲予斗柄。
幽人拂琴而當予，曰夫子則鍾期，嘗試刳心而爲之聽。
若有人兮亦既脩，宴衽席之言兮不知其子之齊聖。
嘉孝子之心終無已兮，不忍忘初之戒命。
人則不語兮弦則語，客有變容而涕洟，奄不知哀之來處。
悲乎痛哉！葛屨翦翦兮絺綌凉凉，衣則風兮車上霜，天雲愁兮空山四野。
竭九河湔涕痕兮，忽承睫其更下。
嫠不憂其緯兮，恤楚社之不血食。
盡子職而不我愛兮，終非父母之本心。
天高地厚施莫報兮，固自有物以至今。
雉雊雞乳兮，麋鹿解角。
天性則然兮，無有要約。
哀號中野兮，於父母又何求。
我行于野兮，不敢有履聲。
恐親心爲予動兮，是以有履霜之憂。
古人之骨朽矣，匪斯今也。
蹙然如動乎其指，浩然如生乎其心也。
聲音之發，鈎其深也。
枯薪三尺，惟學林也。
聽崇德君鼓琴
作者：黄庭堅
朝代：宋

月明江靜寂寥中，大家斂袂撫孤桐。
古人已矣古樂在，彷彿雅頌之遺風。
妙手不易得，善聽良獨難。
猶如優曇華，時一出世間。
兩忘琴意與己意，迺似不著十指彈。
禪心默默三淵靜，幽谷清風淡相應。
絲聲誰道不如竹，我已忘言得真性。
罷琴窗外月沈江，萬籟俱空七絃定。
胡朝請見和復次韵
作者：黄庭堅
朝代：宋

人笑庾郎貧，滿胸飯寒菜。
春盤食指動，筍茁入市賣。
回首萬錢厨，不羨廊廟宰。
民生暫神奇，胞雋伐性壞。
忍持芭蕉身，多負牛羊債。
籜龍不稱冤，易致等拾芥。
蕭蕭煙雨姿，壯士持戈介。
駢頭沸鼎鼎，可口垂涎嘬。
霜叢負後凋，玉食香餘噫。
續詩無全功，葑菲儻可采。
胡逸老吳生畫屏贊
作者：黄庭堅
朝代：宋

兩虎戲搏文章露，千林號風雷欲雨。
慎勿私鬭傷爪距，豺狼野子即當路。
臨江寺僧以金線猿皮蒙棐几
作者：黄庭堅
朝代：宋

蒙茸冒枯几，想像掛霜枝。
永失金衣友，文章安用爲。
臨河道中
作者：黄庭堅
朝代：宋

村南村北禾黍黄，穿林入塢岐路長。
據鞍夢歸在親側，弟妹婦女笑兩廂。
甥姪跳梁暮堂下，惟我小女始扶牀。
屋頭撲棗爛盈斗，嬉戲歡爭挽衣裳。
覺來去家三百里，一園兔絲花氣香。
可憐此物無根本，依草著木浪自芳。
風煙雨露非無力，年年結子飄路傍。
不如歸種秋柏實，他日隨我到冰霜。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其一
作者：黄庭堅
朝代：宋

詩入雞林市，書邀道士鵝。
雲間晏公子，風月興如何。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其一〇
作者：黄庭堅
朝代：宋

土氣昏風日，人囂極雁鵝。
尋河著繩墨，詩思略無多。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其七
作者：黄庭堅
朝代：宋

東南萬里江，綠浄一杯酒。
王孫江南去，更得消息否。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其三
作者：黄庭堅
朝代：宋

憶同嵇阮輩，醉卧酒家牀。
今日壚邊客，初無人姓黄。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其九
作者：黄庭堅
朝代：宋

四十垂垂老，文章豈更新。
鼻端如可斲，猶擬爲揮斤。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其二
作者：黄庭堅
朝代：宋

春風馬上夢，樽酒故人持。
猶作狂時語，鄰家乞侍兒。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其五
作者：黄庭堅
朝代：宋

春色挾曙來，惱人似官酒。
酬春無好語，懷我文章友。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其八
作者：黄庭堅
朝代：宋

獻笑果不情，貌親初不愛。
誰言百年交，投分一傾蓋。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其六
作者：黄庭堅
朝代：宋

紅梅定自開，有酒無人對。
歸時應好在，常恐風雨晦。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵·其四
作者：黄庭堅
朝代：宋

對酒誠獨難，論詩良不易。
人生如草木，臭味要相似。
自巴陵略平江臨湘入通城無日不雨至黄龍奉謁清禪師繼而晚晴邂逅禪客戴道純款語作長句呈道純
作者：黄庭堅
朝代：宋

山行十日雨霑衣，幕阜峰前對落暉。
野水自添田水滿，晴鳩却喚雨鳩歸。
靈源大士人天眼，雙塔老師諸佛機。
白髮蒼顔重到此，問君還是昔人非。
自門下後省歸卧酺池寺觀盧鴻草堂圖
作者：黄庭堅
朝代：宋

黄塵逆帽馬辟易，歸來下簾卧書空。
不知繡鞍萬人立，何如盧郎駕飛鴻。
至樂詞寄黄幾復
作者：黄庭堅
朝代：宋

余汎觀於天下兮，何者樂而誰者足憂。
憂於窘窘不得兮，樂盡萬物而無求。
翫聲色而弊形性兮，維造化之螟蠹。
將逍遙鑪錘之外兮，尚何俛首而嬰此細故。
百年存亡得失兮，吾既視奕棋與摴蒲。
寒暑蚤夜極則遷兮，有滿則有虛。
應龍之不拘繫乎，寧與羸馬帖耳而求芻。
雲升雨降兮，上下有無。
入與神會兮，出與化俱。
無對於天下兮，制命在予。
賈羣囂而我靜兮，豈其跨一世以求直。
乃有德人相與友兮，忘我於忘言之域。
廓宇宙以爲量兮，奚自適而不通，遂風休而水釋。
致政王殿丞逍遙亭
作者：黄庭堅
朝代：宋

漆園著書五十二，致意最在逍遙遊。
後來作者逐音響，百一未必知莊周。
幽人往往泥出處，俗士不可與莊語。
逍遙如何，一蛇一龍。
以無爲當有，以守雌爲雄。
與物無對，無內無外。
與民成功，有物有對。
左肘生楊觀物化，右臂爲雞即時夜。
果若乘氣有待游，如何六氣無窮謝。
天之蒼蒼非正色，道真微妙安可得。
利害叢中火甚多，此心寂寞誰能識。
丈人春秋誠未高，視聽聰明齒牙牢。
所爲淳拙有深越，持置酷似巨山陶。
平生剛直折不得，目送飛鴻向賓客。
早束衣冠林底眠，非關暮年俗眼白。
種田百畝初爲酒，買地一區今有宅。
家人歲計不嬰心，兩兒長不能措畫。
邇來信己不問天，萬事逍遙只眼前。
何必讀書始曉事，此翁暗合莊生意。
與李公擇道中見兩客布衣班荆而坐對戲弈秋因作一絕
作者：黄庭堅
朝代：宋

兩客班荆覆局圖，看人車馬溷泥塗。
文昌八座鄰樞極，天上歸來愧不如。
與胡彥明處道飲融師竹軒
作者：黄庭堅
朝代：宋

井寒茶鼎甘，竹密午陰好。
瓜嘗邵平種，酒爲何侯倒。
倦須槃礴臝，歸可倒著帽。
欲去更少留，道人談藥草。
與黔倅張茂宗
作者：黄庭堅
朝代：宋

靜居門巷似烏衣，文采風流衆所歸。
別乘同來二千石，化民曾寄十三徽。
寒香亭下方遺愛，吏隠堂中已息機。
暫與計司參婉畫，百城官吏借光輝。
舟子
作者：黄庭堅
朝代：宋

黄須客子居水濱，水行水宿忘冬春。
莽渺三江五湖外，短船無地不知津。
弓彎夜月射鳴雁，舷繫曉風歌采蘋。
時望青旗沽白酒，醉煮白魚羹紫蓴。
平生未識州縣路，鷗鳥蒹葭成四鄰。
市人誘我利三倍，輟棹一出幾危身。
古來有道處漁釣，豈與荷擔爲儓臣。
欲論舊業誰知者，滿地車輪來往塵。
言歸明月滄波上，依舊操舟妙若神。
芝贊
作者：黄庭堅
朝代：宋

不生甘泉銅池邊，一莖九葉媚神天。
伴余西去禦魑魅，馬湖江上看蠻船。
花光仲仁出秦蘇詩卷思二國士不可復見開卷絕歎因花光爲我作梅數枝及畫煙外遠山追少游韵記卷末
作者：黄庭堅
朝代：宋

夢蝶真人貌黄槁，籬落逢花須醉倒。
雅聞花光能畫梅，更乞一枝洗煩惱。
扶持愛梅說道理，自許牛頭參已早。
長眠橘洲風雨寒，今日梅開向誰好。
何況東坡成古丘，不復龍蛇看揮掃。
我向湖南更嶺南，繫船來近花光老。
歎息斯人不可見，喜我未學霜前草。
寫盡南枝與北枝，更作千峰倚晴昊。
范德孺須筆裒諸工佳者共成十枝分送
作者：黄庭堅
朝代：宋

臨池聞道學書成，已許家雞勝伯英。
雪竹霜毛分一束，開包何異五侯鯖。
范蜀公挽詞二首·其一
作者：黄庭堅
朝代：宋

信道雖常爾，知人乃獨亨。
書林身老大，諫紙字敧傾。
鼇去三山動，人危五鼎烹。
保全天子聖，几杖送餘生。
范蜀公挽詞二首·其二
作者：黄庭堅
朝代：宋

公在昭陵日，文章近赤墀。
空嗟伏生老，不侍邇英帷。
去國幾三虎，聞韶待一夔。
誰言蓋棺了，新樂鎖蛛絲。
荆南簽判向和卿用予六言見惠次韵奉酬四首·其一
作者：黄庭堅
朝代：宋

仕宦初不因人，富貴方來逼身。
要是出羣拔萃，乃成威鳳祥麟。
荆南簽判向和卿用予六言見惠次韵奉酬四首·其三
作者：黄庭堅
朝代：宋

覆却萬方無準，安排一字有神。
更能識詩家病，方是我眼中人。
荆南簽判向和卿用予六言見惠次韵奉酬四首·其二
作者：黄庭堅
朝代：宋

向侯賦我菁莪，何敢當不類歌。
顧我乃山林士，看君取將相科。
荆南簽判向和卿用予六言見惠次韵奉酬四首·其四
作者：黄庭堅
朝代：宋

覓句真成小技，知音定須絕絃。
景公有馬千駟，伯夷垂名萬年。
荆州即事藥名詩八首·其一
作者：黄庭堅
朝代：宋

四海無遠志，一溪甘遂心。
牽牛避洗耳，卧著桂枝陰。
荆州即事藥名詩八首·其七
作者：黄庭堅
朝代：宋

雨如覆盆來，平地沒牛膝。
回望無夷陵，天南星斗濕。
荆州即事藥名詩八首·其三
作者：黄庭堅
朝代：宋

千里及歸鴻，半天河影東。
家人森戶外，笑擁白頭翁。
荆州即事藥名詩八首·其二
作者：黄庭堅
朝代：宋

前湖後湖水，初夏半夏凉。
夜闌鄉夢破，一雁度衡陽。
荆州即事藥名詩八首·其五
作者：黄庭堅
朝代：宋

垂空青幕六，一一排風開。
石友常思我，預知子能來。
荆州即事藥名詩八首·其八
作者：黄庭堅
朝代：宋

使君子百姓，請雨不旋復。
守田意飽滿，高壁掛龍骨。
荆州即事藥名詩八首·其六
作者：黄庭堅
朝代：宋

幽澗泉石綠，閉門聞啄木。
運柴胡奴歸，車前挂生鹿。
荆州即事藥名詩八首·其四
作者：黄庭堅
朝代：宋

天竺黄卷在，人中白髮侵。
客至獨掃榻，自然同此心。
荔支綠頌
作者：黄庭堅
朝代：宋

王牆東之美酒，得妙用於六物。
三危露以爲味，荔支綠以爲色。
哀白頭而投裔，每傾家以繼酌。
忘螭鬽之躨觸，見醉鄉之城郭。
揚大夫之拓落，陶徵君之寂寞。
惜此士之殊時，常生塵於尊勺。
萬州下巖二首·其一
作者：黄庭堅
朝代：宋

空巖靜發鐘磬響，古木倒掛藤蘿昏。
莫道蒼崖鎖靈骨，時應持鉢到諸村。
萬州下巖二首·其二
作者：黄庭堅
朝代：宋

寺古松楠老，巖虛塔廟開。
僧緣蠶麥去，官數荔支來。
石室無心骨，金鋪稱意苔。
若爲劉道者，拽得鼻頭迴。
萬州太守高仲本宿約遊岑公洞而夜雨連明戲作二首·其一
作者：黄庭堅
朝代：宋

肩輿欲到岑公洞，正怯衝泥傍險行。
定是岑公閟清境，春江一夜雨連明。
萬州太守高仲本宿約遊岑公洞而夜雨連明戲作二首·其二
作者：黄庭堅
朝代：宋

蓬窗高卧雨如繩，恰似糟牀壓酒聲。
今日岑公不能飲，吾儕聞健且頻傾。
葫蘆頌
作者：黄庭堅
朝代：宋

大葫蘆乾枯，小葫蘆行酤。
一居金仙宅，一往黄公壚。
有此通大道，無此令人老。
不問惡與好，兩葫蘆俱倒。
蒲團座贊
作者：黄庭堅
朝代：宋

謂余輪邪，吾不隨爾馳逐；謂予扇邪，吾不亂爾寒燠。
寬燥厚緩者，老人之養安；質朴自然者，野人之無欲。
娛爾以貝葉銅瓶，文爾以繩牀筇竹。
跏趺主人百不能，一裘一葛□□□。
蒲城道中寄懷伯氏
作者：黄庭堅
朝代：宋

北征無百里，日力不暇給。
山重鳥影盡，露下月華濕。
寒憶共被眠，屢成回馬立。
豈如同巢鳥，莫夜得安集。
蓋郎中惠詩有二强攻一老不戰而勝之嘲次韵解之
作者：黄庭堅
朝代：宋

詩翁琢句玉無瑕，淡墨稀行秋雁斜。
讀罷清風生麈尾，吟餘新月度簷牙。
自知拙學無師匠，要且强言遮眼花。
筆力有餘先示怯，真成句踐勝夫差。
蕭子雲宅
作者：黄庭堅
朝代：宋

郁木坑頭春鳥呼，雲迷帝子在時居。
風流掃地無尋處，只有寒藤學草書。
蕭巽葛敏修二學子和予食筍詩次韵答之二首·其一
作者：黄庭堅
朝代：宋

北饌厭羊酪，南庖豐筍菜。
自北初落南，幾爲兒所賣。
習知價廉平，百態事烹宰。
鹽晞枯腊瘦，蜜漬真味壞。
就根煨茁美，豈念炮烙債。
咀吞千畝餘，胸次不蠆芥。
二妙各能詩，才名動江介。
詩論多佳句，膾炙甘我嘬。
因君思養竹，萬籟聽秋噫。
從此繕藩籬，下令禁漁采。
蕭巽葛敏修二學子和予食筍詩次韵答之二首·其二
作者：黄庭堅
朝代：宋

韭黄照春盤，菰白媚秋菜。
惟此蒼竹苗，市上三時賣。
江南家家竹，翦伐誰主宰。
半以苦見疏，不言甘易壞。
葛陂雕龍睡，未索兒孫債。
獺膽能分杯，虎魄妙拾芥。
此物于食殽，如客得儐介。
思入帝鼎烹，忍遭饑涎嘬。
懶林供翰墨，碪杵風號噫。
每下歎枯株，焚如落樵采。
薄薄酒二章·其二
作者：黄庭堅
朝代：宋

薄酒終勝飲茶，醜婦不是無家。
醇醪養牛等刀鋸，深山大澤生龍蛇。
秦時東陵千戶食，何如青門五色瓜。
傳呼鼓吹擁部曲，何如春雨一池蛙。
性剛太傅促和藥，何如羊裘釣煙沙。
綺席象牀琱玉枕，重門夜鼓不停撾。
何如一身無四壁，滿船明月卧蘆花。
吾聞食人之肉，可隨以鞭朴之戮。
乘人之車，可加以鈇鉞之誅。
不如薄酒醉眠牛背上，醜婦自能搔背痒。
薛樂道自南陽來入都留宿會飲作詩餞行
作者：黄庭堅
朝代：宋

薛侯本貴胄，射策一矢中。
金蘭託平生，瓜葛比諸從。
數面尚成親，況乃居連棟。
交游及父子，講學連伯仲。
奴人通使令，孩稚接戲弄。
相憐負米勤，同力采蘭供。
每持君家書，平安覷款縫。
秦人與吾炙，憂樂一體共。
釋之廷尉曹，微過成繫訟。
從此張長公，不肯爲時用。
丘阿無梧桐，曲直不在鳳。
生涯谷口耕，世事邯鄲夢。
自君抱憂端，酒椀未忍齅。
高秋自南歸，意氣稍寬縱。
黄花尚滿籬，白蟻方浮甕。
私言助燕喜，且莫戒輜重。
霜風獵帷幕，銀燭吐螮蝀。
密坐幸頗歡，劇飲寧辭痛。
疏鐘鳴曉撞，小雨作寒霿。
廐馬蕭蕭鳴，征人稍稍動。
九衢槐柳中，縱緩青絲鞚。
朱樓豪士集，紅袖清歌送。
河鯉獻鱠材，江橙解包貢。
蟹擘鵝子黄，酒傾琥珀凍。
舉觴遙酌我，發嚏知見頌。
行行鞭箠倦，短句煩屢諷。
藥名詩奉送楊十三子問省親清江
作者：黄庭堅
朝代：宋

楊侯濟北使君子，幕府從容理文史。
府中無事吏早休，陟釐秋兔寫銀鈎。
駝峰桂蠹樽酒綠，樗蒲黄昏喚燒燭。
天南星移醉不歸，愛君清如寒水玉。
葳蕤韭薺煮餠香，別筵君當歸故鄉。
諸公爲子空青眼，天門東邊虛薦章。
爲言同列當推轂，豈有妬婦反專房。
射工含沙幸人過，水章獨摇能腐腸。
山風轟轟虎須怒，千金之子戒垂堂。
壽親頰如木丹色，胡麻炊飯玉爲漿。
婆娑石上舞林影，付與一世專雌黄。
寂寥吾意立奴會，可忍冬花不盡觴。
春陰滿地膚生粟，琵琶催醉喧啄木。
艷歌驚落梁上塵，桃葉桃根斷腸曲。
高帆駕天衝水花，灣頭東風轉柁牙。
飛廉吹盡別時雨，江愁新月夜明沙。
虎號南山·其一
作者：黄庭堅
朝代：宋

虎號南山，北風雨雪。
百夫莫爲，其下流血。
相彼暴政，幾何不虎。
父子相戒，是將食汝。
虛飄飄
作者：黄庭堅
朝代：宋

虛飄飄，虛飄飄，花飛不到地，虹起漫成橋。
入夢雲千疊，遊空絳萬條。
蜃樓百尺聳滄海，雁字一行書絳霄。
虛飄飄，北人生命猶堅牢。
蟻蝶圖
作者：黄庭堅
朝代：宋

胡蝶雙飛得意，偶然畢命網羅。
羣蟻爭收墜翼，策勳歸去南柯。
蠟梅
作者：黄庭堅
朝代：宋

天工戲剪百花房，奪盡人工更有香。
埋玉地中成故物，折枝鏡裏憶新妝。
衆人觀俳優
作者：黄庭堅
朝代：宋

衆人觀俳優，誠有可笑時。
侏儒笑人後，所笑動未知。
非桀是堯舜，諸生同一詞。
不能解其會，何笑侏儒爲。
桓公方讀書，輪扁釋斧鑿。
借問作書人，已歸蒿里宅。
至精固不傳，所說乃糟粕。
使道如懷珍，分我贍人貧。
人將遺朋友，誰不獻君親。
喁喁來噍食，泯泯去游魂。
昭穆才弟兄，愚智已子孫。
愚游智者籠，智受萬物役。
奔奔相後先，成則自爲德。
勞神不知疲，求所不能知。
深心著文字，有如鳥粘黐。
敗新爲故袴，何獨鄭人妻。
鵠卵待啄菢，自憐非荆雞。
誰能起千載，化此故紙癡。
行役縣西喜雨寄任公漸大夫
作者：黄庭堅
朝代：宋

行役勞人望縣齋，心如枯井喜塵埃。
青燈簾外蕭蕭雨，破夢山根殷殷雷。
新麥欲連天際好，濃雲猶傍日邊來。
田歌已有豐年意，令尹眉頭想豁開。
行行重行行贈別李之儀
作者：黄庭堅
朝代：宋

行行重行行，我有千里適。
親交愛此別，勸我善眠食。
惟君好懷抱，高義動顔色。
贈子青琅玕，結以永弗諼。
拭目仰盛德，洗心承妙言。
子道甚易行，易行乃難忘。
虛名織女星，不能成文章。
微君好古學，尚誰發予狂。
事親見不足，擇友知無方。
大聖急先務，君其愛穨光。
外將周物情，中不敦己道。
以客從主人，辨之苦不早。
行身居言前，悟理在意表。
苟能領斯會，大自足諸小。
勿念一朝患，勿忘終身憂。
忠誠照屋漏，萬物將自求。
此道不予欺，實吾聞之丘。
羣居行小慧，宴笑奉樽俎。
益友來在門，疏拙不見取。
誰不聞此風，去君鴻鵠舉。
行邁雜篇六首·其一
作者：黄庭堅
朝代：宋

簇簇深紅間淺紅，苦才多思是春風。
千村萬落花相照，盡日經行錦繡中。
行邁雜篇六首·其三
作者：黄庭堅
朝代：宋

村落人家桃李枝，無言氣味亦依依。
可憐憔悴蓬蒿底，蜂蝶不知春又歸。
行邁雜篇六首·其二
作者：黄庭堅
朝代：宋

白白紅紅相間開，三三五五踏青來。
戲隨胡蝶不知遠，驚見行人笑却回。
行邁雜篇六首·其五
作者：黄庭堅
朝代：宋

滿院青楊吐白綿，未多柳絮解漫天。
野人豈會斷優劣，只問牀頭沽酒錢。
行邁雜篇六首·其六
作者：黄庭堅
朝代：宋

十日狂風桃柳休，常因酒盡覺春愁。
泰山爲肉釀滄海，料得人間無白頭。
行邁雜篇六首·其四
作者：黄庭堅
朝代：宋

杏村桃塢春三月，少有人家不出遊。
一顧雖無傾國色，千金肯爲使君留。
衛南
作者：黄庭堅
朝代：宋

今年畚鍤棄春耕，折葦枯荷繞壞城。
白鳥自多人自少，污泥終濁水終清。
沙場旗鼓千人集，漁戶風煙一笛橫。
惟有鳴鴟古祠柏，對人猶是向時情。
衝雨向萬載道中得逍遙觀託宿遂戲題
作者：黄庭堅
朝代：宋

逍遙近道邊，憩息慰憊懣。
晴暉時晦明，謔語諧讜論。
草萊荒蒙蘢，室屋壅塵坌。
僕僮偪側泌，涇渭清濁混。
衝雪宿新寨忽忽不樂
作者：黄庭堅
朝代：宋

縣北縣南何日了，又來新寨解征鞍。
山銜斗柄三星沒，雪共月明千里寒。
小吏有時須束带，故人頗問不休官。
江南長盡捎雲竹，歸及春風斬釣竿。
衡山
作者：黄庭堅
朝代：宋

萬丈融峰插紫霄，路當窮處架仙橋。
上觀碧落星辰近，下視紅塵世界遙。
螺簇山低青點點，線拖遠水白迢迢。
當門老檜枝難長，絕頂寒松葉不彫。
纔到秋初霜已降，每逢春盡雪方消。
猥岩老衲針常把，度夏禪僧扇懶摇。
雷向池中興雨澤，鳥於窗外奏簫韶。
游人未必長居此，暫借禪房宿兩宵。
袁州劉司法亦和予摩字詩因次韵寄之
作者：黄庭堅
朝代：宋

袁州司法多兼局，日暮歸來印幾窠。
詩罷春風榮草木，書成快劍斬蛟鼉。
遙知吏隠清如此，應問卿曹果是何。
頗憶病餘居士否，在家無意飲蘿摩。
被褐懷珠玉
作者：黄庭堅
朝代：宋

國士懷珠玉，通津不易扛。
櫝藏心有待，褐短義難降。
寶唾歸青簡，晴虹貫夜窗。
直言方按劍，豈是故迷邦。
彈雀輕千仞，連城買一雙。
安知藍縷底，明月弄寒江。
補陀巖頌
作者：黄庭堅
朝代：宋

脩羅身量等須彌，入藕絲孔逃追北。
補陀巖下不戰人，八萬魔軍皆解甲。
裴晉公書堂
作者：黄庭堅
朝代：宋

裴公入相便論兵，躍馬淮西一戰平。
黄閤不須金印好，却來山下作書生。
西禪聽戴道士彈琴
作者：黄庭堅
朝代：宋

靈宮蒼煙蔭老栢，風吹霜空月生魄。
羣鳥得巢寒夜靜，市井收聲虛室白。
少年抱琴爲予來，乃是天台桃源未歸客。
危冠匡坐如無傍，弄絃鏗鏗燈燭光。
誰言伯牙絕絃鍾期死，泰山峨峨水湯湯。
春天百鳥語撩亂，風蕩楊花無畔岸。
微霠愁猿抱山木，玄冬孤鴻度雲漢。
斧斤丁丁空谷樵，幽泉落澗夜蕭蕭。
十二峰前巫峽雨，七八月後錢塘潮。
孝子流離在中野，羈臣歸來哭亡社。
空牀思婦感蠨蛸，暮年遺老依桑柘。
人言此曲不堪聽，我憐酷解寫人情。
悲歌浩歎絃欲斷，翻作恬淡雍容聲。
五絃橫坐巖廊靜，薰風南天厚民性。
人言帝力何有哉，鳳凰麒麟舞虞詠。
我思五代如探湯，真人指揮定四方。
昭陵仁心及蟲蟻，百蠻九譯覘天光。
極知功高樂未稱，誰能持此獻樂正。
賤臣疏遠安敢言，且欲空江寒灘靜。
漁艇幽人知我心悠哉，更作嚴陵在釣臺。
吾知之矣師且止，安得長竿入手來。
見二十弟倡和花字漫興五首·其一
作者：黄庭堅
朝代：宋

落絮遊絲三月候，風吹雨洗一城花。
未知東郭清明酒，何似西窗穀雨茶。
見二十弟倡和花字漫興五首·其三
作者：黄庭堅
朝代：宋

睡起草玄三畝宅，無人載酒眼昏花。
不知誰勸路門講，天上日長坐賜茶。
見二十弟倡和花字漫興五首·其二
作者：黄庭堅
朝代：宋

官駝鳴鐸逐鹽車，只見風塵不見花。
空作江南江北夢，辛夷躑躅倚山茶。
見二十弟倡和花字漫興五首·其五
作者：黄庭堅
朝代：宋

池面白魚吹落絮，□□□□退枯花。
無因光祿賜官酒，且學潞公灌蜀茶。
見二十弟倡和花字漫興五首·其四
作者：黄庭堅
朝代：宋

鄴城也似洛城闊，□□園林學養花。
欲把一樽隨飲處，□□處處鎖官茶。
見子瞻粲字韵詩和答三人四返不困而愈崛奇輒次韵寄彭門三首·其一
作者：黄庭堅
朝代：宋

公才如洪河，灌注天下半。
風日未嘗攖，晝夜聖所歎。
名世二十年，窮無歌舞玩。
入宮又見妬，徒友飛鳥散。
一飽事難諧，五車書作伴。
風雨暗樓臺，雞鳴自昏旦。
雖非錦繡贈，欲報青玉案。
文似離騷經，詩窺關雎亂。
賤生恨學晚，曾未奉巾盥。
昨蒙雙鯉魚，遠託鄭人緩。
風義薄秋天，神明還舊貫。
更磨薦禰墨，推挽起疲懦。
忽忽未嗣音，微陽歸候炭。
仁風從東來，拭目望齋館。
鳥聲日日春，柳色弄晴暖。
漫有酒盈樽，何因見此粲。
見子瞻粲字韵詩和答三人四返不困而愈崛奇輒次韵寄彭門三首·其三
作者：黄庭堅
朝代：宋

元龍湖海士，毀譽略相半。
下牀卧許君，上牀自永嘆。
丈夫屬有念，人物非所玩。
坐令結歡客，化爲煙霧散。
武功有大略，亦復寡朋伴。
詠歌思見之，長夜鳴曷旦。
東南望彭門，官道平如案。
簡書束縛人，一水不能亂。
斯文媲秬鬯，可用圭瓚盥。
誠求活國醫，何忍棄和緩。
開疆日百里，都內錢朽貫。
銘功甚俊偉，迺見儒生懦。
且當置是事，勿使冰作炭。
上帝羣玉府，道家蓬萊館。
曲肱夏簟寒，炙背冬屋暖。
只令文字垂，萬世星斗粲。
見子瞻粲字韵詩和答三人四返不困而愈崛奇輒次韵寄彭門三首·其二
作者：黄庭堅
朝代：宋

人生等尺捶，豈耐日取半。
誰能如秋蟲，長夜向壁歎。
朝四與暮三，適爲狙公玩。
臭腐暫神奇，喑噫即飄散。
我觀萬世中，獨立無介伴。
小黠而大癡，夜氣不及旦。
低首甘豢養，尻脽登俎案。
所以終日飲，醉眠朱碧亂。
無人明此心，忍垢待濯盥。
仰看東飛雲，只使衣带緩。
先生古人學，百氏一以貫。
見義勇必爲，少作衰俗懦。
忠言願回天，不忍斆吞炭。
還從股肱郡，待詔圖書館。
投壺得賜金，侏儒餘飽暖。
寧令東方公，但索長安粲。
見翰林蘇公馬祖龐翁贊戲書
作者：黄庭堅
朝代：宋

一口吸盡西江水，磨却馬師三尺觜。
馬駒蹋殺天下人，驚雷破浪非凡鱗。
馬祖龐公，水泄不通。
游鯈方樂，科斗生角。
見諸人唱和酴醾詩輒次韵戲詠
作者：黄庭堅
朝代：宋

梅殘紅藥遲，此物共春歸。
名字因壺酒，風流付枕幃。
墜鈿香徑草，飄雪浄垣衣。
玉氣晴虹發，沉材鋸屑霏。
直知多不厭，何忍摘令稀。
常恨金沙學，顰時正可揮。
覺範師種竹頌
作者：黄庭堅
朝代：宋

往在江南住竹山，道人兩歲三來訪。
聽風聽雨看成龍，牛羊折角入朝餉。
簡州城東刮地寒，手種檀欒三兩竿。
竹成要作無孔笛，若有靈龜一任鑽。
觀世音贊六首·其一
作者：黄庭堅
朝代：宋

海岸孤絕補陀巖，有一衆生圓正覺。
八萬四千清浄眼，見塵勞中華藏海。
八萬四千母陀臂，接引有情到彼岸。
涅槃生死不二見，是則名爲施無畏。
八風吹播老病死，無一衆生得安穩。
心華照了十方空，即見觀世音慈眼。
設欲真見觀世音，金沙灘頭馬郎婦。
觀世音贊六首·其三
作者：黄庭堅
朝代：宋

聖慈悲願觀自在，海岸孤絕補陀巖。
貫花纓絡普莊嚴，度生如幻現微笑。
有一衆生起圓覺，即現三十二應身。
壁立千仞無依倚，住空還以自念力。
觀世音贊六首·其二
作者：黄庭堅
朝代：宋

自心海岸孤絕處，戒定慧香補陀伽。
觀身實相浄聖果，自度衆生大悲願。
一一浮漚鏡本空，八萬四千垂手處。
夢時捉得水中月，親與獼猴觀古鏡。
觀世音贊六首·其五
作者：黄庭堅
朝代：宋

聖慈悲願觀自在，小白花山住道場。
海漩三昧覺澄圓，三十二應施無畏。
有一衆生發大心，願度我身及舍識。
萬仞峰前撒手過，觀音豈復異人乎。
觀世音贊六首·其六
作者：黄庭堅
朝代：宋

敬禮補陀，巖下水邊。
十方三世，無不現前。
願我亦證，空覺極圓。
處處悲救，火中生蓮。
觀世音贊六首·其四
作者：黄庭堅
朝代：宋

以法界印，印諸善根。
以平等印，普印諸業。
八萬四千母陀臂，諸佛承我稱提力。
八萬四千清浄眼，衆生依我成正覺。
補陀巖下白花風，月照海漩三昧底。
觀伯時畫馬
作者：黄庭堅
朝代：宋

儀鸞供帳饕蝨行，翰林濕薪爆竹聲，風簾官燭淚縱橫。
木穿石槃未渠透，坐窗不遨令人瘦，貧馬百藖逢一豆。
眼明見此玉花驄，徑思著鞭隨詩翁，城西野桃尋小紅。
觀劉永年團練畫角鷹
作者：黄庭堅
朝代：宋

劉侯才勇世無敵，愛畫工夫亦成癖。
弄筆掃成蒼角鷹，殺氣稜稜動秋色。
爪拳金鉤觜屈鐵，萬里風雲藏勁翮。
兀立槎枒不畏人，眼看青冥有餘力。
霜飛晴空塞草白，雲垂四野陰山黑。
此時軒然盍飛去，何乃巑屼立西壁。
祗應真骨下人世，不謂雄姿留粉墨。
造次更無高鳥喧，等閑亦恐狐狸嚇。
旁觀未必窮神妙，乃是天機貫胸臆。
瞻相突兀摩空材，想見其人英武格。
傳聞揮毫頗容易，持以與人無甚惜。
物逢真賞世所珍，此畫他年恐難得。
觀化十五首·其一
作者：黄庭堅
朝代：宋

柳外花中百鳥喧，相媒相和隔春煙。
黄昏寂寞無言語，恰似人歸鏁管絃。
觀化十五首·其一〇
作者：黄庭堅
朝代：宋

紅羅步障三十里，憶得南溪躑躅花。
馬上春風吹夢去，依稀人摘雨前茶。
觀化十五首·其一一
作者：黄庭堅
朝代：宋

竹笋初生黄犢角，蕨芽已作小兒拳。
試挑野菜炊香飯，便是江南二月天。
觀化十五首·其一三
作者：黄庭堅
朝代：宋

身前身後與誰同，花落花開畢竟空。
千里追奔兩蝸角，百年得意大槐宮。
觀化十五首·其一二
作者：黄庭堅
朝代：宋

身入醉鄉如避秦，醒時塵事百端新。
塞鴻過盡無家信，海燕歸來思故人。
觀化十五首·其一五
作者：黄庭堅
朝代：宋

花開歲歲復年年，病眼看花隔晚煙。
春去明明紅紫落，清風明月是春前。
觀化十五首·其一四
作者：黄庭堅
朝代：宋

淘沙邂逅得黄金，莫便沙中着意尋。
指月向人人不會，清霄印在碧潭心。
觀化十五首·其七
作者：黄庭堅
朝代：宋

菰蒲短短未出水，渺渺春湖如凍雲。
安得酒船三萬斛，棹歌長入白鷗羣。
觀化十五首·其三
作者：黄庭堅
朝代：宋

山回路轉水深深，欲問津頭谷鳥吟。
隔岸野花隨意發，小蹊猶憶去年尋。
觀化十五首·其九
作者：黄庭堅
朝代：宋

柳似羅敷十五餘，宮腰舞罷不勝扶。
年年折在行人手，爲問春風管得無。
觀化十五首·其二
作者：黄庭堅
朝代：宋

生涯蕭灑似吾廬，人在青山遠近居。
泉響風摇蒼玉珮，月高雲插水晶梳。
觀化十五首·其五
作者：黄庭堅
朝代：宋

一原風俗異衣裘，流落來從綿上州。
未到清明先禁火，還依桑下繫千秋。
觀化十五首·其八
作者：黄庭堅
朝代：宋

不知喜事在誰邊，風結燈花何太妍。
恐是鄰家醅甕熟，竹渠今夜滴春泉。
觀化十五首·其六
作者：黄庭堅
朝代：宋

故人去後絕朱絃，不報雙魚已隔年。
鄰笛風飄月中起，碧雲爲我作愁天。
觀化十五首·其四
作者：黄庭堅
朝代：宋

風煙漠漠半陰晴，人道春歸不見形。
嫩草已侵水面綠，平蕪還破燒痕青。
觀叔祖少卿奕棋
作者：黄庭堅
朝代：宋

世上滔滔聲利間，獨憑棋局老青山。
心遊萬里不知遠，身與一山相對閑。
夜半解圍燈寂寞，樽前翻却酒闌珊。
因觀勝負無常在，生死□□□不關。
觀崇德墨竹歌
作者：黄庭堅
朝代：宋

夜來北風元自小，何事吹折青琅玕。
數枝灑落高堂上，敗葉蕭蕭煙景寒。
迺是神工妙手欲自試，襲取天巧不作難。
行看歎息手摩拂，落勢夭矯墨未乾。
往往塵晦碧紗籠，伊人或用姓名通，未必全收俊偉功。
有能蓺事便白首，不免身爲老畫工。
豈如崇德君，學有古人風。
揮毫李衛言神筆，彈琴蔡琰方入室。
道韞九歲能論詩，龍女早年先悟佛。
弈棋樵客腐柯還，吹笙仙子下緱山。
更能遇物寫形似，落筆不待施青丹。
尤知賞異老蒼節，獨與長松凌歲寒。
世俗甯知真與僞，揮霍紛紜鬼神事。
黄塵汙眼輕白日，卷軸無人得覘視。
見我好吟愛畫勝他人，直謂子美當前身。
贈圖索歌追故事，才薄豈易終斯文。
所愛子猷發嘉興，不可一日無此君。
吾家書齋符青壁，手種蒼琅十數百。
一官偶仕葉公城，道遠莫致心慘戚。
我方得此興不孤，造次卷置隨琴書。
思歸才有故園夢，便可呼兒開此圖。
觀王主簿家酴醾
作者：黄庭堅
朝代：宋

肌膚冰雪薰沉水，百草千花莫比芳。
露濕何郎試湯餠，日烘荀令炷爐香。
風流徹骨成春酒，夢寐宜人入枕囊。
輸與能詩王主簿，瑶臺影裏據胡牀。
觀王熙叔唐本草書歌
作者：黄庭堅
朝代：宋

少時草聖學鍾王，意氣欲齊韋與張。
家藏古本數十百，千奇萬怪常搜索。
今得君家一卷書，始覺辛勤總無益。
移燈近前拭眼看，精神高秀非人力。
北風古樹折巔崖，蒼煙寒籐掛絕壁。
逸氣崢嶸馳萬馬，隻字千金不當價。
想初槃礴落筆時，毫端已與心機化。
主人知是希世奇，但見姓氏無標題。
自非高閑懷素不能此，何必更辨當年誰。
觀秘閣蘇子美題壁及中人張侯家墨跡十九紙率同舍錢才翁學士賦之
作者：黄庭堅
朝代：宋

仁祖康四海，本朝盛文章。
蘇郎如虎豹，孤嘯翰墨場。
風流映海岱，俊鋒不可當。
學書窺法窟，當代見崔張。
銀鉤刻琬琰，蠆尾回縑緗。
擢登羣玉府，臺閣自生光。
春風吹曉雨，禁直夢滄浪。
人聲市朝遠，簾影花光凉。
秋河湔筆研，怨句挾風霜。
不甘老天祿，試欲叫未央。
小臣膽如斗，侏儒俸一囊。
請提師十萬，奉辭問犬羊。
歸鞍飲月支，伏背笞中行。
人事多乖迕，南遷浮夜航。
此時調玉燭，日行中道黄。
柄臣似牛李，傾奪謀未臧。
魯酒圍邯鄲，老龜禍枯桑。
兼官百郡邸，報賽用歲常。
招延青雲士，共醉椒糈觴。
俗客避白眼，傲歌舞紅裳。
謗書動宸極，牢戶繫桁楊。
一網收冠蓋，九原人走藏。
庖丁提刀立，滿志無四旁。
論罪等饕餮，囚衣禦方良。
姑蘇麋鹿畽，風月在書堂。
永無湔祓期，山鬼共幽篁。
萬戶封侯骨，今成狐兔岡。
邇來四十年，我亦校書郎。
雄文終膾炙，妙墨見垣牆。
高山仰豪氣，崢嶸乃不亡。
張侯開詩卷，詞意尚軒昂。
草書十紙餘，雨漏古屋廊。
誠知千里馬，不服萬乘箱。
遂令駕鼓車，此豈用其長。
事往飛鳥過，九原色莽蒼。
敢告大鈞手，才難幸扶將。
觀道二篇·其一
作者：黄庭堅
朝代：宋

聖人用仁心，惻傷路傍兒。
虎狼舐吻血，自哺胃與肌。
同在天地閒，六鑿相識知。
父母臨萬物，大道甚坦夷。
百年修不善，一日許知非。
虎狼有悛心，還與聖人齊。
觀道二篇·其二
作者：黄庭堅
朝代：宋

廉藺向千載，凜凜若生者。
曹李雖無恙，如沈九泉下。
短長略百年，共是過隙馬。
事來磨其鋒，意氣要傾瀉。
風雲滅須臾，草木但春夏。
唯此一物靈，不可藉外假。
譽髦天下才，西伯本心化。
君無誚斯文，可以觀大雅。
觀音贊
作者：黄庭堅
朝代：宋

衆生墮八難，身心俱喪失。
惟有一念在，能呼觀世音。
火坑與刀山，猛獸諸毒藥。
衆苦萃一身，呼者常不痛。
何用呼菩薩，當自救痛者，不煩觀音力。
衆生以二故，一身受衆苦。
若能真不二，則是觀世音。
八萬四千人，同時俱起救。
解瞌睡頌
作者：黄庭堅
朝代：宋

文殊吐酒卧，觀音被杻械。
普賢盜鑄錢，釋迦扇鑪韝。
範上座殺牛，黄魯直害癩。
記夢
作者：黄庭堅
朝代：宋

衆真絕妙擁靈君，曉然夢之非紛紜。
窗中遠山是眉黛，席上榴花皆舞裙。
借問琵琶得聞否，靈君色莊妓摇手。
兩客爭棋爛斧柯，一兒壞局君不呵。
杏梁歸燕語空多，奈此雲窗霧閣何。
訪趙君舉
作者：黄庭堅
朝代：宋

朔風吹雪滿都城，曉踏驊騮訪玉京。
相引槽頭看春酒，細流三峽夜泉聲。
詠伯時畫太初所獲大宛虎脊天馬圖
作者：黄庭堅
朝代：宋

筆端那有此，千里在胸中。
四蹄雷電去，一顧馬羣空。
誰能乘此物，超俗駕長風。
逸材歸轡勒，歲在執徐同。
詠伯時畫馮奉世所獲大宛象龍圖
作者：黄庭堅
朝代：宋

上黨良家子，挽强如屈肘。
三十學春秋，豈爲莎車首。
誰言馮光祿，不如甘延壽。
雖無千戶封，乃得六龍友。
詠史呈徐仲車
作者：黄庭堅
朝代：宋

諸葛見益州，釋耒答三顧。
川流恨未平，武功原上路。
杜微對諸葛，輿致但求去。
傾心倚經綸，坐上漫書疏。
白鷗渺蒹葭，霜鶻在指呼。
借問諸葛公，如何迎主簿。
詠子舟小山叢竹
作者：黄庭堅
朝代：宋

病竹猶能冠叢，夏篁解籜匆匆。
細草因依岑寂，小山紫翠嵌空。
詠李伯時摹韓幹三馬次子由韵簡伯時兼寄李德素
作者：黄庭堅
朝代：宋

太史瑣窗雲雨垂，試開三馬拂蛛絲。
李侯寫影韓幹墨，自有筆如沙畫錐。
絕塵超日精爽緊，若失其一望路馳。
馬官不語臂指揮，乃知仗下非新羈。
吾嘗覽觀在坰馬，駑駘成列無權奇。
緬懷胡沙英妙質，一雄可將千萬雌。
决非皂櫪所成就，天驥生駒人得之。
千金市骨今何有，士或不價五羖皮。
李侯畫隠百僚底，初不自期人誤知。
戲弄丹青聊卒歲，身如閱世老禪師。
詠清水巖呈郭明叔
作者：黄庭堅
朝代：宋

嘗聞清水巖，空洞極明好。
虎狼遷部曲，鐘鼓天擊考。
雲生卧龍石，水入煉丹竈。
有意携管絃，山祇應洒掃。
詠雪奉呈廣平公
作者：黄庭堅
朝代：宋

連空春雪明如洗，忽憶江清水見沙。
夜聽疏疏還密密，曉看整整復斜斜。
風回共作婆娑舞，天巧能開頃刻花。
正使盡情寒至骨，不妨桃李用年華。
詩一首
作者：黄庭堅
朝代：宋

石磴層層鳥道斜，仙家樓閣鎖煙霞。
丹砂已化黄金鼎，玉洞猶開白鶴花。
鐵簡有雲神永護，金鐘無韵鬼曾楂。
洞天福地陰陽合，勝事留傳豈浪誇。
講武臺南有感
作者：黄庭堅
朝代：宋

月明猶在搭衣竿，曉踏臺南路屈盤。
騶子雨中先馬去，村童煙外倚牆看。
鴉啼宰木秋風急，鷺立漁船野水乾。
花似去年堪折贈，插花人去淚闌干。
謝五開府番羅襖
作者：黄庭堅
朝代：宋

疊送香羅淺色衣，著來春色入書帷。
到家慈母驚相問，爲說王孫脫贈時。
謝人惠茶
作者：黄庭堅
朝代：宋

一規蒼玉琢蜿蜒，藉有佳人錦段鮮。
莫笑持歸淮海去，爲君重試大明泉。
謝人惠貓頭笋
作者：黄庭堅
朝代：宋

長沙一月煨鞭笋，鸚鵡洲前人未知。
走送煩公助湯餠，貓頭突兀想穿籬。
謝仲謀示新詩
作者：黄庭堅
朝代：宋

贈我新詩許指瑕，令人失喜更驚嗟。
清於夷則初秋律，美似芙蓉八月花。
采菲直須論下體，鍊金猶欲去寒沙。
唐朝韓老誇張籍，定有雲孫作世家。
謝何十三送蟹
作者：黄庭堅
朝代：宋

形模雖入婦女笑，風味可解壯士顔。
寒蒲束縛十六輩，已覺酒興生江山。
謝公定和二范秋懷五首邀予同作·其一
作者：黄庭堅
朝代：宋

西風一葉脫，迹亦不可掃。
巷有白馬生，朝回焚諫草。
誰云事君難，是亦父子間。
所要功補衮，不言能犯顔。
謝公定和二范秋懷五首邀予同作·其三
作者：黄庭堅
朝代：宋

采蓮涉江湖，采菊度林藪。
插鬢不成妍，誰憐飛蓬首。
平生耦耕地，風雨深稂莠。
謝公遂如此，永袖絕絃手。
謝公定和二范秋懷五首邀予同作·其二
作者：黄庭堅
朝代：宋

四會有黄令，學古著勳多。
白頭對紅葉，奈此摇落何。
雖懷斲鼻巧，有斧且無柯。
安得五十絃，奏此寒士歌。
謝公定和二范秋懷五首邀予同作·其五
作者：黄庭堅
朝代：宋

用智常恨耄，用决常恨早。
推轂天下士，誠心要傾倒。
海宇日清明，廟堂勤洒掃。
何爲陳師道，白髮三徑草。
謝公定和二范秋懷五首邀予同作·其四
作者：黄庭堅
朝代：宋

往日孫陽翟，才可任遺補。
擊强如摧枯，食蘗不知苦。
屬者缺諫垣，時論或未許。
儻可假一邦，使民作鄒魯。
謝公擇舅分賜茶三首·其一
作者：黄庭堅
朝代：宋

外家新賜蒼龍璧，北焙風煙天上來。
明日蓬山破寒月，先甘和夢聽春雷。
謝公擇舅分賜茶三首·其三
作者：黄庭堅
朝代：宋

細題葉字包青箬，割取丘郎春信來。
拚洗一春湯餠睡，亦知清夜有蚊雷。
謝公擇舅分賜茶三首·其二
作者：黄庭堅
朝代：宋

文書滿案惟生睡，夢裏鳴鳩喚雨來。
乞與降魔大圓鏡，真成破柱作驚雷。
謝周文之送貓兒
作者：黄庭堅
朝代：宋

養得狸奴立戰功，將軍細柳有家風。
一簞未厭魚餐薄，四壁當令鼠穴空。
謝張仲謀端午送巧作
作者：黄庭堅
朝代：宋

君家玉女從小見，聞道如今畫不成。
翦裁似借天女手，萱草石榴偏眼明。
謝張寬夫送椶耳頌
作者：黄庭堅
朝代：宋

菜茹之品椶耳君，乖龍割耳鼈脫裙。
張子羞我助貧餐，桑鵝楮雞不足云。
曲肱一飽南風薰，萬事於我如浮雲。
謝張泰伯惠黄雀鮓
作者：黄庭堅
朝代：宋

去家十二年，黄雀慳下筯。
笑開張侯盤，湯餠始有助。
蜀王煎藙法，醢以羊彘兔。
麥餠薄于紙，含漿和鹹酢。
秋霜落場穀，一一挾繭絮。
飛飛蒿艾間，入網輒萬數。
烹煎宜老稚，罌缶煩愛護。
南包解京師，至尊所珍御。
玉盤登百十，睥睨輕桂蠹。
五侯噦豢豹，見謂美無度。
瀕河飯食漿，瓜葅已佳茹。
誰言風沙中，鄉味入供具。
坐令親饌甘，更使客得與。
蒲陰雖窮僻，勉作三年住。
願公且安樂，分寄尚能屢。
謝應之
作者：黄庭堅
朝代：宋

昨夜風雷震海隅，天心急擬活焦枯。
去年席上蛟龍語，未委先生記得無。
謝文灝元豐上文藁
作者：黄庭堅
朝代：宋

虎豹文章非一斑，乳雉五色蜃胎寒。
天生材器各有用，相如名獨重太山。
風流小謝宣城後，少年如春膽如斗。
裕陵書藁公不朽，持名鐵石要長久。
謝景叔惠冬笋雍酥水梨三物
作者：黄庭堅
朝代：宋

玉人憐我長蔬食，走送厨珍自不嘗。
秦牛肥膩酥勝雪，漢苑甘泉梨得霜。
冰底斲春生笋束，豹文解籜饌寒玉。
見他桃李憶故園，饞獠應殘遶窗竹。
謝景文惠浩然所作廷珪墨
作者：黄庭堅
朝代：宋

廷珪贋墨出蘇家，麝煤漆澤紋烏鞾。
柳枝瘦龍印香字，十襲一日三摩挲。
劉侯愛我如桃李，揮贈要我書萬紙。
不意神禹治水圭，忽然入我懷袖里。
吾不能手抄五車書，亦不能寫論付官奴。
便當閉門學水墨，灑作江南驟雨圖。
謝曉純送衲襪
作者：黄庭堅
朝代：宋

剗草曾升馬祖堂，暖窗接膝話還鄉。
贈行百衲兜羅襪，處處相隨入道場。
謝曹子方惠二物二首·博山爐
作者：黄庭堅
朝代：宋

飛來海上峰，琢出華陰碧。
炷香上褭褭，映我鼻端白。
聽公談昨夢，沙暗雨矢石。
今此非夢耶，煙寒已無迹。
謝曹子方惠二物二首·煎茶缾
作者：黄庭堅
朝代：宋

短喙可候煎，枵腹不停塵。
蟹眼時探穴，龍文已碎身。
茗椀有何好，煮缾被寵珍。
石交諒如此，湔祓長日新。
謝楊履道送銀茄四首·其一
作者：黄庭堅
朝代：宋

藜藿盤中生精神，珍蔬長蒂色勝銀。
朝來鹽醯飽滋味，已覺瓜瓠漫輪囷。
謝楊履道送銀茄四首·其三
作者：黄庭堅
朝代：宋

白金作顆非椎成，中有萬粟嚼輕冰。
戎州夏畦少蔬供，感君來飯在家僧。
謝楊履道送銀茄四首·其二
作者：黄庭堅
朝代：宋

君家水茄白銀色，殊勝埧裏紫彭亨。
蜀人生疏不下箸，吾與北人俱眼明。
謝楊履道送銀茄四首·其四
作者：黄庭堅
朝代：宋

畦丁收盡垂露實，葉底猶藏十二三。
待得銀包已成穀，更當乞種過江南。
謝楊景山送酒器
作者：黄庭堅
朝代：宋

楊君喜我梨花盞，却念初無注酒魁。
矲矮金壺肯持送，挼莎殘菊更傳杯。
謝榮緒割麞見貽二首·其一
作者：黄庭堅
朝代：宋

何處驚麏觸禍機，煩君遣騎割鮮肥。
秋來多病新開肉，糲飯寒葅得解圍。
謝榮緒割麞見貽二首·其二
作者：黄庭堅
朝代：宋

二十餘年枯淡過，病來筯下劇甘肥。
果然口腹爲災怪，夢去呼鷹雪打圍。
謝榮緒惠貺鮮鯽
作者：黄庭堅
朝代：宋

偶思暖老庖玄鯽，公遣霜鱗貫柳來。
虀臼方看金作屑，鱠盤已見雪成堆。
謝檀敦信送柑子
作者：黄庭堅
朝代：宋

色深林表風霜下，香著尊前指爪間。
書後合題三百顆，頻隨驛使未應慳。
謝王仲至惠洮州礪石黄玉印材
作者：黄庭堅
朝代：宋

洮礪發劍虹貫日，印章不琢色蒸栗。
磨礱頑鈍印此心，佳人持贈意堅密。
佳人鬢彫文字工，藏書萬卷胸次同。
日臨天閑豢真龍，新詩得意挾雷風。
我貧無句當二物，看公倒海取明月。
謝王子予送橄欖
作者：黄庭堅
朝代：宋

方懷味諫軒中果，忽見金盤橄欖來。
想共餘甘有瓜葛，苦中真味晚方回。
謝王炳之惠石香鼎
作者：黄庭堅
朝代：宋

薰爐宜小寢，鼎製琢晴嵐。
香潤雲生礎，煙明虹貫巖。
法從空處起，人向鼻頭參。
一炷聽秋雨，何時許對談。
謝王炳之惠茶
作者：黄庭堅
朝代：宋

平生心賞建溪春，一邱風味極可人。
香包解盡寶带胯，黑面碾出明窗塵。
家園鷹爪改嘔泠，官焙龍文常食陳。
於公歲取壑源足，勿遣沙溪來亂真。
謝王舍人剪送狀元紅
作者：黄庭堅
朝代：宋

清香拂袖剪來紅，似繞名園曉露叢。
欲作短章憑阿素，緩歌誇與落花風。